Đorđević: Vojska sposobna da brani zemlju, biće i ojačana – NovostiDana.rs\nĐorđević: Vojska sposobna da brani zemlju, biće i ojačana\nBEOGRAD – Ministar odbrane Zoran Đorđević istakao je da Srbija danas ima oružanu silu sposobnu da u svakom trenutku odbrani svoju državu i narod, najavio povećanje brojnog stanja vojske u 2017, i podsetio na obećanje da u sistemu odbrane neće biti otpuštanja.\nU obraćanju pripadnicima MO i VS u magazinu „Odbrana“, Đorđević je poručio da borba za poboljšanje socijalnog položaja pripadnika sistema odbrane jeste i biće stalni zadatak.\n„Zahvaljujući vašem radu i požrtvovanju, 2017. godinu dočekujemo ponosni na činjenicu da Srbija danas ima oružanu silu sposobnu da u svakom trenutku odbrani svoju državu i narod“, rekao je Đorđević.\n„Vojnicima nije mesto na ulici, niti vojnicima dolikuje da svoje najviše starešine javno nazivaju nedostojnim imenima“, kaže Đorđević.\nNavodeći da su zahvaljujući uštedama u budžetu i pametnim raspolaganjem državnim novcem stvoreni uslovi za povećanje zarada u sistemu odbrane od pet odsto, Đorđević navodi da iako mnogi kažu da je taj iznos nedovoljan, treba znati da država u ovom trenutku nema mogućnosti da izdvoji više.\n„Januarsko povećanje je jedan u nizu koraka koje pravimo na putu ka temeljnom i sveobuhvatnom podizanju standarda svih zaposlenih u sistemu odbrane. Imam razloga da verujem da ćemo, ukoliko se strogo budemo držali reformi i ekonomskog kursa Vlade, sve češće biti u mogućnosti da zaposlenima u sistemu odbrane donosimo lepe vesti“, kaže ministar.\n„Naše nebo će, sasvim sigurno, biti najbezbednije u ovom delu Evrope“, poručio je Đorđević.\n„Srbija je vojno neutralna zemlja, sa strateškim ciljem ulaska u EU. Razvijamo partnerske odnose sa svim relevantnim faktorima globalne bezbednosti, jer je to jedini način da se odupremo pretnjama koje se danas pre svega očitavaju kroz terorizam i verski ekstremizam“, rekao je Đorđević.\n„Zasluga za to je naša, od najmlađeg vojnika do načelnika Generalštaba. Ne smemo zaboraviti da se njen ugled gradio vekovima i da naša generacija ima zavet da ga održi i ojača“, poručio je ministar.


Ne postoji 'evropski model' javnog servisa\nBeta\t 9. decembra 2015. 12:25\nJavni medijski servisi imaju bitnu ulogu u informisanju i obrazovanju i predstavljaju bitan element svakog demokratskog društva, zbog čega ne treba dovoditi u pitanje njihov opstanak, istaknuto je danas u Beogradu na konferenciji “Uloga i izazovi medijskih servisa danas u Evropi”.\nŠef delegacije EU u Srbiji Majkl Devenport kazao je da ne postoji “evropski model” kako javni servis treba da bude organizovan ili finansiran.\n“Ne postoje pravne tekovine za medijske javne servise. Medjutim, vrednosti koje leže u osnovi javnih servisa imaju ključnu ulogu. Javni servisi imaju odgovornost da informišu, da budu kredibilan i nepristrasan izvor vesti i da gledaocima budu više od zabave, kao i da edukativna i kulturna uloga budu objedinjene sa zabavom”, rekao je Devenport.\nOn je kazao da u Velikoj Britaniji postoji duga tradicija javnog medijskog servisa i poseban model kako se finansira Bi-Bi-Si (BBC).\n“U kom pravcu će Srbija krenuti zavisi od RTS i RTV i države Srbije. Moraćete da odmerite okolnosti imajući u vidu vašu ulogu branitelja kulture, prava nacionalnih manjina koje žive u Srbiji, jer su nacionalni mediji uzor drugim medijima”, naveo je Devenport.\nAmbasador Švedske u Beogradu Krister Asp rekao je danas da novinari u svakom društvu imaju ogromnu ulogu jer gradjanima daju vesti koje su od javne koristi i značaja, što ujedno predstavlja teret i privilegiju.\n“Javni medijski servisi su zato najbolji prijatelji svake nacije, jer dopiru do svakog pojedinca – gradjanina, lidera zajednice, kreatora politike… oni informišu javnost na osnovu činjenica. Javni medijski servisi doprinose demokratiji”, kazao je on na konferenciji.\nPrema njegovim rečima, u Švedskoj nezavisnost medija predstavlja temelj demokratije.\n“Kada kažemo nezavisni mediji mislimo na javni servis. To je tako jer je javni servis uspeo da obezbedi poverenje gradjana pouzdanim i tačnim informacijama. Njegova uloga je da bude kritički glas u društvu. Gradjani Švedske imaju najveće poverenje u Javni medijski servis Švedske”, kazao je Asp.\nDirektor Radio televizije Srbije Dragan Bujošević ocenio je da u Srbiji ne postoji bolja reklama za značaj javnih servisa od rijalitija koji decu uče pogrešnim vrednostima.\nOn je naveo da RTS predstavlja i značajnu instituciju kulture i da o tome svedoči izmedju ostalog i muzička produkcija te kuće, kao i galerija RTS-a.\nBujošević je kazao da je još neizvesan način na koji će se RTS finansirati.


Zaštita interesa građana Kosova - Ministarstvo spoljnih poslova - Ambasada Republike Kosovo u Briselu\nZaštita interesa građana Kosova\nZaštita interesa državljana Kosova u inostranstvu\nTokom svog boravka u stranoj zemlji, državljanin Kosova može da se suoči sa teškoćama različite vrste. Državljanin može da se obrati diplomatsko-konzularnoj misiji da bi je obavestio o tim teškoćama i da bi zatražio savet kako da ih prevaziđe.\nPomoć koju mogu da pruže diplomatsko-konzularna predstavništva sastoji se od:\nPružanja pomoći državljanima Kosova u državi prijema;\nPružanja pomoći državljanima Kosova u vanrednim okolnostima;\nPružanja pomoći uhapšenim licima odnosno licima koji imaju pravnih problema pred pravosudnim organima države prijema;\nPružanja pomoći za povratak posmrtnih ostataka državljana Kosova koji su preminuli u državi prijema i obezbeđenja zaštite njihove imovine.\nRukovodilac konzularne misije može da ponudi pomoć državljanu Kosova samo u slučaju da državljanin koji se nalazi u teškoćama ne poseduje u isto vreme i državljanstvo države prijema. Pružanje pomoći u vanrednim okolnostima, kao što su prirodne nesreće ili događaji visokog rizika, obuhvata i druge članove porodice koji imaju državljanstvo države prijema.\nU slučaju hapšenja, pritvaranja ili otvaranja bilo kakve istrage od strane organa države prijema, državljanin Kosova ima pravo da obavesti diplomatsko-konzularno predstavništvo i da zatraži adekvatnu pomoć, koja se sastoji od:\nObaveštavanja porodice o hapšenju;\nUpućivanja pravnog zastupnika, ili\nZahteva za intervenciju upućenog lokalnim vlastima u slučaju sumnje o kršenju ljudskih prava.\nU slučaju smrti državljana Kosova u inostranstvu, diplomatsko-konzularno predstavništvo može da ponudi spisak agencija koje se bave pogrebnim uslugama i približne cene; da upiše činjenicu smrti i da izda potrebnu dokumentaciju za povratak tela preminulog u zemlju. Predstavništvo ne pokriva troškove za povratak u zemlju preminulog lica.


ToMontenegro – OVE NEDJELJE TENDER ZA KONSULTANTA – CG Live\nToMontenegro – OVE NEDJELJE TENDER ZA KONSULTANTA\nPredani rad tima Vlade Crne Gore koji je angažovan na pokretanju nove nacionalne avio kompanije pokazuje rezultate. “Imajući u vidu napredak koji smo danonoćnim radom ostvarili kada je “ToMontenegro” u pitanju, ove nedjelje prelazimo u drugu fazu stavljanja nove nacionalne avio kompanije u pogon, pa će biti raspisan međunarodni tender za konsultanta” izjavio je ministar finansija i socijalnog staranja mr Milojko Spajić.\nMinistar Spajić još jednom se osvrnuo na netačne navode u pojedinim medijima u vezi sa izborom konsultanta. “S obzirom na novonastalu situaciju u našoj zemlji, neminovno je da smo kontaktirani od strane nemalog broja konsultanata kada je riječ o gorućim temama. Zastupljenost informacija i vijesti o osnivanju nove nacionalne avio kompanije je na nivou svjetskih medija izazvala veliku pažnju, te je prirodan slijed i interesovanje relevantnih osoba i institucija za dato pitanje. Istaći ću još jednom – transparentnost i domaćinsko poslovanje dva su osnovna principa u radu ove Vlade i oni će i u ovom slučaju biti primijenjeni.”\nIz Vlade je još jednom potvrđeno da još uvijek nije angažovan konsultant po gorepomenutom pitanju. Naglašeno je da će se svi procesi angažovanja voditi transparentno i profesionalno. Takođe, za razliku od prethodne Vlade, vodićemo računa da cijena angažovanja bude minimalna za odnos date usluge i kvaliteta koji dobijamo.\nKao što znate, ova Vlada je, i na svom primjeru, u okviru naših ministarstava, pokazala da je orjentisana na povratak mozgova iz inostranstva u našu zemlju. Kvalitetom i kvantitetom stručnjaka koji se javljaju iz dana u dan se ponosimo, kao i njihovim doprinosom u ovim istorijskim promjenama za naše društvo.\nTags: cglive tender ToMontenegro\nPrevious Cijene goriva u naredne dvije sedmice\nNext Počela implementacija projekta „Unapređenje preduzetništva kroz naprednu savjetodavnu podršku i informacione servise“


Loše prakse tužilaštva u zaštiti LGBT populacije | EurActiv Srbija\nLoše prakse tužilaštva u zaštiti LGBT populacije\nObjavljeno : 18.05.2016.\t Tweet\nPrakse tužilaštva predstavljaju slabu tačku u kažnjavanju odgovornih za napade na pripadnike LGBT populacije, dok su postupanje policije i saradnja sa njom dobri, rečeno je 18. maja na skupu o položaju LGBT građana u Srbiji. Iako ima pomaka u ostvarivanju njihovog prava i položaja, u društvu i institucijama su i dalje ukorenjeni sterotipi i predrasude o tom delu stanovništva, rečeno je na skupu. Takođe, u medijima sada ima manje otvorenog kršenja prava LGBT, ali opasnost predstavljaju skrivene poruke, jer novinari svoje negativne stavove ispoljavaju kroz tekstove ili se ne ograđuju od diskriminatornih sadržaja.\nDirektor Komiteta pravnika za ljudska prava Milan Antonijević je rekao da je zakonodavni okvir za prava LGBT populacije zadovoljavajući i da je napravljen određen pomak, ali da je problem primena zakona i dodao da tužilaštvo ne reaguje na adekvatan način.\nOn je naveo da tužilaštvo obično umanjuje težinu dela i u slučaju fizičkog napada na LGBT populaciju, i da primenjuje i institut oportuniteta, odnosno odlaganje krivičnog gonjenja uz ispunjavanje određene obaveze, poput uplate određene sume u humanitarne svrhe.\nTaj institut, kako je podsetio na skupu koji je održan u EU info centru povodom Međunarodnog dana borbe protiv homofobije, transfobije i bifobije, nedavno je uveden kako bi se ubrzalo rešavanje postupaka u kojima ne postoji velika društvena opasnost.\n"Da li Srbija koja s jedne strane proglašava napad na LGBT populaciju zločinom iz mržnje, želi time da poruči da to nije velika društvena opasnost na koju treba reagovati nekim adekvatnim sankcijama. Bojim se da je to odgovor našeg tužilaštva i našeg suda koji je prihvatio takav sporazum", rekao je on.\nOn je naveo i da ima pozitivnih primera postupanja suda, i dodao da se radi sa tužiocima i pravosudnim udruženjima na podizanju svesti i da su reakcije pozitivne.\nJedan od organizatora Parade ponosa Boban Stojanović je, takođe, ocenio da postupanje tužilaštva predstavlja najveći izazov u zaštiti prava LGBT osoba.\nAntonijević i Stojanović su ocenili da su u policiji vidljive promene i da policija preduzima odgovarajuće korake na rasvetljavanju napada na LGBT osobe.\nStojanović je ocenio da u institucijama u celini nedostaje kultura ljudskih prava i da često postoji manji ili veći otpor prema pitanju prava LGBT osoba, ali da ima pomaka.\nOcenio je da je potrebna veća odgovornost intelektualne elite, ali da se ona nije odazvala u većoj meri njegovim pokušajima da je podstakne da se angažuje.\nViša savetnica u kancelariji poverenika za zaštitu ravnopravnosti Emila Spasojević rekla je da se povećao broj pritužbi kancelariji Poverenika zbog kršenja prava LGBT osoba, ali da ih uglavnom podnose organizacije civilnog društve, a ne toliko sami građani čija su prava ugrožena.\nOcenila je da ljudi ne veruju u institucije i dodala da poverenik gotovo svakodnevno reaguje saopštenjima i preporukama na kršenja prava, ali je podsetila da poverenik ne može da kažnjava odgovorne.\nNovinarka nedeljnika Vreme Tamara Skroza je rekla da je istraživanje o izveštavanju medija o LGBT temama pokazalo da sada ima manje vulgarnih izraza i otvorenog kršenja prava u medijima.\nDodala je da opasnost predstavljaju skrivene poruke, odnosno da novinari svoje negativne stavove projektuju na tekstove ili se ne ograđuju od diskriminatornih sadržaja.\n: Mali pomak u ostvarivanju prava LGBT zajednice u Srbiji\n: Ljudska prava u Srbiji: Romi diskriminisani, novinari pod pritiskom\n: Pogrešni stavovi ugrožavaju prava LGBT osoba\n: Srbija dobila indeks rodne ravnopravnosti EU\n: Gej parovi: Italijansko društvo naprednije od zakona\nNaslovna Vesti iz kategorije Posmatrači


Švajcarska policija hoće da zabrani igru The Darkness 2 – Personal magazin\nUdruženje policajaca Švajcarske otvoreno je zatražilo da se u njihovoj zemlji zabrani distribuiranje ove video igre. Policajci kao razlog navode brutalne scene ranjavanja i ubijanja policajaca, dok švajcarske novine pišu:…\nUdruženje policajaca Švajcarske otvoreno je zatražilo da se u njihovoj zemlji zabrani distribuiranje ove video igre.\nPolicajci kao razlog navode brutalne scene ranjavanja i ubijanja policajaca, dok švajcarske novine pišu: “Političarima, producentima igara i prodavcima je predloženo da ovu igru momentalno zabrane i nikako ne puste u prodaju.”\nZbog situacije u Engleskoj, gde besni građani nasrću na policajce, u Švajcarskoj nastoje da policajce prikažu u pozitivnom, prijateljskom svetlu a ova igra im to onemogućava, jer su policajci u njoj neprijatelji. Švajcarski oficiri ne žele da rizikuju da se takvo shvatanje i nasilničko ponašanje prenese iz igre u stvarni svet i zbog toga je pokrenuta ova inicijativa.\nDa li će im ovo proći, ostaje da se vidi.\nŠvajcarska policija hoće da zabrani igru The Darkness 2 was last modified: August 15th, 2011 by Redakcija\nŠvajcarskaThe Darkness 2


Pretresene ćelije sarajevskog zatvora, nisu pronađena nedozvoljena sredstva | Bosanski.com\nNaslovna Vijesti Svijet Pretresene ćelije sarajevskog zatvora, nisu pronađena nedozvoljena sredstva\n“U sklopu pretresa, provedenog prema planu KPZ-a Sarajevo i uz saradnju sa Antikorupcionim timom Vlade FBiH, nije ništa pronađeno od nedozvoljenih sredstava. Cilj akcije bio je provjera podataka koje razmjenjujemo s policijom i drugim agencijama, ali i provjera opreme za detekciju droge i drugih opojnih sredstava”, kazao nam je Zubčević, dodavši da je sve urađeno uz podršku Federalnog ministarstva pravde i ministra Mate Jozića.\n“Pretres je bio svojevrsna provjera uspostavljene infrastrukture i higijenskog sistema, čime je potvrđeno da je KPZ Sarajevo jedan od sigurnijih sistema. Time, uz ostalo, stiče uslove da bude u postupku cetifikacije za međunarodni standard sigurnosti informacija ISO”, istakao je direktor Faruk Zubčević.\nTeme: pretres Sarajevo zatvor\nprevious Na području Sarajeva, Zenice i Foče oduzeti cigarete i duhan vrijednosti 56.000 KM\nnext Kuldija: Dovoljan broj policajaca osigurava održavanje SFF-a


Vesti online / Vesti / Svet / Šta se zaista dešava u Iranu?\nŠta se zaista dešava u Iranu?\nVeliki protesti u Iranu u kojima je do sada stradalo dvadesetak ljudi izbili su zbog besa izazvanog merama štednje, uz malo politike, piše “Hafington post“.\n"Kontra-miting" podrške iranskim vlastima\nDa li su krivi "strani plaćenici"?\n- Ono što Irance izvlači na ulice je njihova ekonomska svakodnevnica - nezadovoljstvo zbog nedostatka posla, nesigurnosti o budućnosti dece... - kaže Eftantiar Bartmengelic, osnivač evropsko-iranskog poslovnog foruma.\nKako navodi, neredi su u Iranu izbili zbog mera štednje koju je iranski predsednik Rohani uveo od kako je došao na vlast 2013. godine.\n- Za Rohanija mere štednje moraju da budu sprovedene zbog inflacije, monetarnih problema i da bi Iran bio atraktivniji investitorima. Međutim, nakon veoma teškog perioda sankcija, mere štednje mogu samo da testiraju strpljenje ljudi - ocenjuje Bartmengelic.\nPodsećamo, demonstracije su izbile u četvrtak u Maškadu, drugom najvećem gradu Irana i potom se raširile po celoj zemlji. Iranske vlasti za proteste na kojima se mogu čuti i parole "smrt diktatoru" optužuju "strane plaćenike", dok neki smatraju i da je reč o sukobu unutar vlasti i da "konzervativna struja" želi da sabotira ekonomsku politiku vlade.\nBes građana zbog finansijske situacije u Iranu vidljiv je već duže vreme, a manjih protesta u vidu štrajkova sindikata i radnika ima već nekoliko godina. Pored očiglednih ekonomskih problema, postoji i veliko nezadovoljstvo zbog ukidanja građanskih sloboda, navodi "Hafington".\nInače, Rohani je nedavno rekao da će iranski narod odgovoriti onima koji podstiču nasilje koji su zapravo manjina. Takođe, neki politički analitičari ističu da bi demonstranti mogli da postanu ozbiljna pretnja režimu, dok bi političke slogane vlast mogla da iskoristi za alibi da uguši proteste ocenjujući ih kao nasilne.\nU međuvremenu je na ulicama Irana održan i "kontra-miting" onih koji podržavaju vlast, a koji su nosili parole podrške ajatolaha Hameinija, kao i "smrt Americi" i "smrt Izraelu".\nSVET Burno u Iranu: Uhapšen bivši predsednik Ahmadinežad\nSVET Narod ustao protiv ajatolaha\nSVET Sputnjik: Amerikanci u Albaniji spremaju ubice za napad na Iran - hoće li polomiti zube?\nSVET Napeto u Iranu: Demonstranti napali vojne baze i stanice policije, 12 mrtvih


Kako je opozicioni trojac oborio rekorde na izborima\n20. Nov 2020 2074\nNajglasniji opozicionari u Narodnoj skupštini Republike Srpske, koje su poslanici vlasti, ali i građani, često nazivali cirkusantima i rijaliti političarima, na izborima su oborili rekorde.\nJelena Trivić, Draško Stanivuković i Nebojša Vukanović posljednje dvije godine najglasniji su u Narodnoj skupštini, ali i izvan nje.\nOrganizovali su razne proteste, okupljanja građana, snimali klipove, izvodili performanse, Narodnu skupštinu često koristili za obraćanje građanima, ali i obračune s mnogim funkcionerima Republike Srpske. Moglo bi se reći da su “glavni krivci” za to što je vladajuća većina izmijenila Poslovnik Skupštine, prenosi Srpskainfo.\nNjihovi klipovi na društvenim mrežama imaju i po stotine hiljada pregleda, a društvene mreže bile su im jedno od glavnih oružja.\nZbog svega toga od narodnih poslanika iz vlasti često su dobijali epitete da su jutjuberi, rijaliti političari, populisti, da ih narod nikada neće izabrati, a često su dobijali i uvrede.\nIpak, na njihovu sreću, narod ne misli tako.\nNovoizabrani gradonačelnik Banjaluke, Draško Stanivuković, osvojio je 51.000 glasova, što je više od svih kandidata za načelnike i gradonačelnike u cijeloj BiH. Nosilac liste PDP, Jelena Trivić, osvojila je rekordan broj glasova u Banjaluci, i to više od 11.000, što je više i od mnogih partija zajedno.\nNarodni poslanik Nebojša Vukanović, koji je takođe bio nosilac svoje nezavisne liste u Trebinju, iako prvi put na izborima, osvojilo je mandata koliko i cijela opozicija u Trebinju.\nTakođe, prošle godine se radu opozicione trojke pridruživao i poslanik SDS Zoran Vidić, koji je često bilo govornik na protestima, ali i žestok u raspravama u NSRS. Poznat po tome što je, kako bi potrošio vrijeme do kraja zasjedanja, Poslovnik Skupštine čitao kao slavu, takođe je izašao kao pobjednik i postao novi načelnik opštine Brod.\nVukanović, koji čak nije imao ni stranku, niti štab, kao ni spotove i bilborde, rekao je da najveća promocija onoga što radi bila upravo “njegova borba u NSRS”, piše Srpskainfo.\nI dok su im mnogi predviđali lošiji razultat na izborma, stručnjaci na pitanje kako su “Jutjuberi” oborili rekorde ovih dana, imaju zajednički odgovor – narod je željan promjena i nekih potpuno drugačijih politika.\nIako su bili prvi na svojim listama, Trivićeva i Vukanović se ipak vraćaju u skupštinske klupe, ali bez Stanivukovića, koji će svoje djelovanje nastaviti u Gradskoj upravi Banjaluka.\nTagovi: politika opozicija Jelena Trivić Drasko Stanivukovic nebojsa vukanovic


Druga radionica u okviru Social Impact Award programa – Podrinske\nU Startit centru Šabac\nU okviru Social Impact Award edukativnog programa, u Startit centru Šabac prošlog četvrtka je organizovana druga po redu radionica o društvenom predzetništvu, „Biznis modeling“, na kojoj je bilo reči o tome kako pokrenuti sopstveni biznis i promeniti društvo na bolje. Social Impact Award je edukativni program i takmičenje ideja za mlade od 15 do 30 godina sa željom da razvije i implementira inovativna rešenja za društvene i ekološke probleme.\n-Razgovaramo o društvenom preduzetništvu, a društvena preduzeća su preduzeća koja funkcionišu na tržištu, generišu profit zaposlenima i osnivačima, a primaran motiv njihovog osnivanja i poslovanja je socijalna misija- da osnaže neku marginalizovanu grupu ili da reše neki ekološki problem. Govorićemo o biznis modelima, koje biznis modele možemo da primenimo kako bi ta biznis ideja postala održivi biznis koji zarađuje profit, a pritom pomaži zajednici- objašnjava programska koordinatorka SIA Ema Stepanović.\nNa prvoj radionici govorili su o različitim biznis idejama, a na drugoj o konkretnim mehanizmima kako da te ideje o biznisima i rešavanju društvenih problema pretoče u biznise. Na trećoj- Biznis planiranje, imaće priliku da nauče kako da razviju biznis plan- vizit kartu s kojom se ide kod investitora u potrazi za inicijalnim kapitalom za startovanje biznisa.\nSocial Impact Award podrazumeva, ne samo radionice, nego i konkurs koji traje do 27. maja, a sve informacije se nalaze na sajtu http://socialimpactaward.rs.\n-Konkurs je otvoren za mlade do 30 godina, čije su biznis ideje u začetku, a mi im dajemo mentorsku, ekspertsku i finansijsku podršku da to razviju u biznis. Naša misija je da promovišemo duh društvenog preduzetništva kroz edukaciju, podršku i povezivanje- podvlači Stepanovićeva.\nProjekat Social Impact Award sprovodi organizacija Razlivalište, u saradnji sa Erste bankom, Coca- Cola HBC Srbija i Crna Gora, Austrijskom razvojnom agencijom, Erste Fondacijom i Startit Centrima. Naredna radionica, Biznis planiranje, biće održana u četvrtak, 17. maja od 18 sati u Startit centru.


Zvanično počela primena novog zakona: Prve kazne od 100.000 dinara za roditelje nasilne dece!\nZa one koji nemaju novca za kazne predviđen je društveno korisni rad\n14.11.2017. - 11:02h Autor: Kurir\nRoditelji devojčica koje su tukle vršnjakinju u Tehničkoj školi "Mileta Nikolić" u Aranđelovcu biće prvi roditelji u Srbiji koji će po novom zakonu o sistemu obrazovanja biti novčano kažnjeni sa 100.000 dinara zbog učestvovanja u vršnjačkom nasilju.\nPodsetimo, B. N. (15) iz Tuleža, učenicu prve godine Tehničke škole u Aranđelovcu, brutalno su pretukle dve devojčice iz odeljenja 13. oktobra. Uznemirujuće scene šamaranja zabeležene su video-snimkom koji je uzdrmao celu Srbiju. Nadležni i javnost saznali su za ovaj incident tek nakon mesec dana, i to putem društvenih mreža.\nNa pitanje Kurira da li će roditelji devojčica koje su tukle vršnjakinju u Aranđelovcu biti kažnjeni novčano, Mladen Šarčević, ministar prosvete, odgovorio je potvrdno:\n"Da, čim je tužilaštvo pokrenulo proces. Mi ćemo sada insistirati i da se po novom sistemskom zakonu kazne. Maksimalna kazna iznosi 100.000 dinara. Naravno, mnogi će se urazumiti kad vide da se nebriga o deci ne isplati. Namera je da se roditelji upozore kako bi se više bavili svojom decom", rekao je Šarčević za Kurir.\nOn kaže da roditelj mora znati šta mu radi dete, gde je i s kim se druži i dodaje da model ponašanja dosta polazi i iz porodice - ukoliko postoji nasilje u porodici, deca lako usvajaju nasilje kao model ponašanja.\nIlustracija, foto: Shutterstok\n"Ako je školi stalo više nego roditelju, onda smo pobrkali lončiće. Ovi roditelji su prvi koji će biti novčano kažnjeni jer je počeo da se primenjuje novi zakon. Jedan deo roditelja će se opametiti, a jedan deo će plaćati kazne. Za one koji nemaju novca za kazne predviđen je društveno korisni rad. Ukoliko se dete neprimereno ponaša, a roditelj to ignoriše, ono može biti i izuzeto iz porodice. To ima u našim zakonima, ali smo mi sve to zaboravili. Zato su nam bitni centar za socijalni rad i tužilaštvo ",zaključuje ministar Šarčević.\nOn je poručio da će posetiti školu u Aranđelovcu gde se desilo vršnjačko nasilje.\n"Završićemo istragu, videćemo da li je škola i gde kriva u ovom slučaju, da li je bilo propusta, a javnost će svakako biti obaveštena. Neću imati problem da smenim direktore koji su pravili propuste i skrivali nasilje", naveo je Šarčević za Kurir.\nM. V., majka jedne od učenica koja na snimku udara i šamara B. N., kaže za Kurir da nema 100.000 dinara da plati kaznu:\n"Novca nemam, ne znam šta ću da radim ako dođe do toga. Živim sama sa dvoje dece, plata mi je blokirana. Slažem se da je ćerka kriva i da treba da odgovara. Ona se kaje. Posle incidenta joj prete, a presreli su je na ulici neka dva dečaka i lupali joj šamare", kaže ova majka, koja smatra da ne treba samo njeno dete da snosi posledice već svi akteri sa snimka.\nJelena Nikolić, majka pretučene devojčice B. N., kaže za Kurir da ne veruje da će novčana kazna uticati da se ponašanje tih devojčica promeni.\n"Mislim da neće to uticati na njih, ne znam zaista šta da kažem. Mislim da će njih dve biti kažnjene samo ukorima i da će se na tome slučaj završiti, a trebalo bi da se kazne najstrože izbacivanjem iz škole, jer to je vršnjačko nasilje. Sve to ostavlja posledice i na jednu i na drugu stranu", poručila je Nikolićeva.\nNasilje u školamaVršnjačko nasiljeNovi zakonDecaNasiljeDeca nasilniciAranđelovacŠkola u Aranđelovcu\nVARNICE NA EVROVIZIJI: Na pomolu ljubav Sanje Vučić i zgodne evropske zvezde? (FOTO)\nOD DANAS ISPLATA 30 EVRA: Svi prijavljeni dobiće novac do 20. maja


Vreme 894 - Medjuvreme -->\nJavne nabavke: Portal koji štedi\nOve nedelje pušten je u rad Portal javnih nabavki na kojem će se – umesto kao do sada u raznim dnevnim novinama – oglašavati sve javne nabavke. Naime, uvođenje Portala planirano je Predlogom zakona o javnim nabavkama koji se trenutno nalazi u skupštinskoj proceduri. Kada stupi na snagu, sve nabavke čija je vrednost veća od pet miliona dinara za dobra i usluge, i 20 miliona za radove, biće oglašavane, osim u "Službenom glasniku", i na ovom portalu. Do tada, to je samo preporuka i mogućnost da se naručioci naviknu na novi sistem.\nVelika prednost oglašavanja na portalu biće ušteda naručioca, pošto jedan poziv u dnevnim novinama košta oko 40.000 dinara, dok je na portalu besplatno. Zbog tako visoke cene, naručioci ponekad izbegavaju da objave oglas ili integrišu više oglasa u jedan čime se krši forma, kaže direktor Uprave za javne nabavke Predrag Jovanović. Procenjuje se da naručioci u Srbiji godišnje na oglašavanje u dnevnim novinama potroše više od dva miliona evra, što je zapravo novac poreskih obveznika. Takođe, ponuđači će na jednom mestu moći da pročitaju sve oglase, dok su do sada morali da kupuju sve dnevne novine koje se prodaju na teritoriji cele Srbije, kako bi saznali ima li za njih šta interesantno, ili da čekaju da izađe "Službeni glasnik".\nPortal će još omogućiti ažurniju i veću kontrolu nabavki, jer će sve pozive pre objavljivanja kontrolisati pravnici Uprave za javne nabavke (da li su skraćeni konkursni rokovi, da li je previsoka cena konkursne dokumentacije jer ona treba da bude simbolična, koliko košta fotokopiranje, a ne i po nekoliko desetina hiljada dinara...). Ukoliko uoče grešku, oni će opomenuti naručioca, a ukoliko ovaj ne prepravi poziv, na Portalu će biti objavljeno da nije ispravan, što je signal učesnicima na tenderu da mogu da se žale. Na Portalu će takođe biti objavljivane i druge informacije koje će pomoći da proces javnih nabavki postane transparentniji: obaveštenja o zaključenim ugovorima, obustavama postupaka, kao i odluke Komisije za zaštitu prava koja razmatra žalbe tenderskih ponuđača. Na osnovu svih tih informacija, Uprava će moći da identifikuje naručioce koji procentualno imaju najviše uloženih žalbi u odnosu na zaključene ugovore, najviše tzv. nabavki sa pogađanjem, ponuđača koji se najčešće neosnovano žale... ili jednom rečju – sumnjive. Predrag Jovanović još dodaje da su ovakve informacije važni indikatori za novoformiranu Državnu revizorsku instituciju, na osnovu kojih ona može da proceni u kojim firmama i institucijama treba da vrši provere.\nPortalu se može pristupiti preko sajta Uprave za javne nabavke (www.ujn.sr.gov.yu). Jovanović kaže da su naručioci veoma zainteresovani, kao i da je već drugog dana rada Portala u Upravu stiglo 16 zahteva ponuđača da se registruju.\nEvropska komisija je u izveštaju za 2007. o napretku Srbije u okviru procesa stabilizacije i pridruživanja EU navela da je prošle godine u okviru javnih nabavki napravljen mali napredak s obzirom na to da postojeći Zakon nije izmenjen, da nije uspostavljen sistem provere koju treba da obavlja Državna revizorska institucija, kao i da su kapaciteti Uprave vrlo ograničeni. U izveštaju se između ostalog navodi da novi zakon treba što pre usvojiti. Taj Predlog zakona o javnim nabavkama znatno je izmenjen u odnosu na važeći, gotovo dve trećine, a verovatno najvažnija izmena je status Komisije za zaštitu koja sa bavi žalbama na tenderima. Ona će postati nezavisno telo čije članove bira Skupština, a ne kao do sada Vlada.\nMediji: Secesija i u "Pančevcu"\nProšlog četvrtka izvršena je privatizacija nedeljnika "Pančevac" koja se vrlo loše završila. Na aukciji koja je organizovana u Agenciji za privatizaciju, ovo Javno novinsko-izdavačko preduzeće kupila je porodica Marković iz Beograda po ceni od 2,2 miliona evra. Međutim, to je odmah potom izazvalo lom redakcije i pravu lokalnu dramu u Pančevu.\nNovinari "Pančevca" od početka nisu imali jedinstven pristup privatizaciji i nagoveštavalo se da će redakcija teško opstati kad list preuzme novi vlasnik. No, ona se podelila samo jedan dan kasnije, uprkos tome što novi vlasnik još nije ni došao u prostorije ovih novina, a nema nikakvih informacija o tome kakve su njegove namere sa "Pančevcem".\nKako "Vreme" saznaje, deo zaposlenih, među kojima su četiri novinara sa već bivšom urednicom Marijom Andrić, osnovao je pre više meseci konzorcijum sa ciljem da novine otkupi na aukciji. Međutim, pošto u tome nije uspeo zbog previsoke cene, konzorcijum je istog dana rešio da preotme novine i pređe u nedavno osnovano, očigledno rezervno preduzeće "Pančevac Press". Kako bi se ova secesija što uspešnije izvela, račun inače vrlo profitabilnog "Pančevca" je blokiran, deo opreme i prostorije su uzurpirani, a klijenti su preuzeti.\nNa sreću, novinari koji su ostali u redakciji su se samoorganizovali i trenutno pokušavaju da omoguće izlaženje lista, budući da je on i dalje Javno novinsko-izdavačko preduzeće čiji je osnivač opština – list još uvek nije prešao u ruke novog vlasnika, a kako je sve krenulo, pitanje je i da li će.\n"Mi nećemo izneveriti našu vernu čitalačku publiku", kaže za "Vreme" Nenad Živković, jedan od novinara koji su ostali u "Pančevcu", objašnjavajući da će se list u petak ujutru pojaviti na kioscima "uprkos pokušaju krađe i uzurpacije". Protiv dela redakcije koji je napustio list i kršeći zakon nizom aktivnosti onemogućio njegovo izlaženje, podnete su krivične prijave, a o ovoj temi je razgovaralo i pančevačko Opštinsko veće.\n"Pančevac" je najstariji lokalni list na Balkanu. Pančevački profesor Jovan Pavlović osnovao je "Pančevac" još 1869. godine ugradivši u njega duh novinarskog profesionalizma i kritičnosti, što je sa godinama stvorilo retko poverenje čitalaca kome i danas ovaj lokalni list duguje vrlo visok tiraž.\nU Miloševićevoj epohi, opstao je kao jedan od retkih nezavisnih medija koje režim nije kontrolisao. Poslednjih godina "Pančevac" se pokazao kao revnostan kritičar zagađivača iz Južne zone, njihov pažljiv posmatrač i verovatno ekološki najsvesniji list u zemlji. Međutim, ono što nije uspelo ni najrigidnijim sistemima koji su vladali Pančevom u poslednjih 139 godina, postiže privatizacioni postupak, koji se po svemu sudeći katastrofalno završava po sve lokalne medije u Srbiji.\nRTB Bor: Hoće-neće biti nadoknade\nRadnici Rudarsko-topioničarskog basena (RTB) Bor našli su se početkom ove nedelje usred zbrke oko toga da li će nakon privatizacije dobiti nadoknadu od 200 evra po godini staža koja im je prvobitno obećana. Vršilac dužnosti generalnog direktora RTB-a Bor Miodrag Conić saopštio je da je, nakon prodaje tog preduzeća austrijskom Ateku, Ministarstvo za ekonomiju povuklo tekst protokola o isplati nadoknade radnicima. On je naveo da predstavnici Vlade Srbije i sindikati RTB-a "nisu potpisali nikakav sporazum o isplati nadoknade od 200 evra po godini staža zaposlenima u tom preduzeću, već samo predlog koji nema pravno dejstvo" i koji je "Ministarstvo odlučilo da povuče".\nDesetak hiljada bivših i penzionisanih radnika RTB-a smatra da imaju zakonsko pravo na isplatu nadoknade, zbog čega su nedavno u Boru i Majdanpeku organizovali velike proteste i blokadu ulaza u RTB. Oni su prozvali sindikate, ali i Conića, zbog toga što nisu insistirali da i bivši radnici budu uključeni u isplatu nadoknade, pošto novi vlasnik uplati novac za to preduzeće. "Poslovodstvo RTB-a ne protivi se ostvarivanju bilo kog zakonskog prava bivših radnika i penzionera", rekao je Conić.\nMeđutim, Conićeve tvrdnje demantovao je pomoćnik ministra za ekonomiju i regionalni razvoj Nebojša Ćirić, koji je izjavio da je neosporno da će se od novca uplaćenog za RTB Bor oko 25 miliona evra izdvojiti za isplatu nadoknade zaposlenima. Ćirić je podsetio i na izjavu ministra Mlađana Dinkića da će deo novca uplaćenog za RTB biti upotrebljen za isplatu nadoknade, ali da je na sindikatima da odluče da li će se taj novac raspodeliti i bivšim radnicima RTB-a i penzionerima.\n"Ne verujem da je bilo ko bio spreman da izađe u javnost sa obećanjima o isplati nadoknade, i da onda od toga odustane. Bilo bi to ravno samoubistvu", rekao je Ćirić agenciji Beta.\nS druge strane, direktorka Agencije za privatizaciju Vesna Džinić rekla je za ovdašnje medije da su predstavnici sindikata RTB-a Bor potpisali kupoprodajni ugovor, ali da ono na čemu insistiraju bivši zaposleni i penzioneri ovog preduzeća nije zapisano u tom dokumentu: "Sindikatu RTB-a Bor ugovor je zvanično, u skladu sa zakonom, dostavljen prošlog ponedeljka. Ministar Dinkić je kazao da će zbog postignute velike kupoprodajne cene, 25 miliona evra biti podeljeno zaposlenima, ali to nije navedeno u kupoprodajnom ugovoru već će se drugim aranžmanom sredstva Vlade usmeriti za njih."\nUgovor o prodaji imovine RTB-a Bor potpisan je 7. februara. Atek je na tenderu ponudio cenu od 466 miliona dolara i ima obavezu da investira 230 miliona dolara u modernizaciju proizvodnje. Rok za uplatu 466 miliona dolara za kupovinu RTB-a Bor ističe u četvrtak 21. februara i može se produžiti za 15 radnih dana. U Agenciji za privatizaciju potvrdili su da je Atek do sada uplatio licitacionu garanciju od 10 miliona dolara, ali da još nije uplatio 60 miliona dolara što je "druga garancija za dobro izvršenje posla".\nZdravstvo: Greška lekara ili rizična intervencija\nNakon mesec i po dana provedenih u komi u koju je pao posle gastroskopskog pregleda, četrnaestogodišnji Dalibor Havlek preminuo je 15. februara u Univerzitetskoj dečijoj klinici u Tiršovoj, gde mu je pregled i urađen. Nekoliko dana kasnije, direktor klinike prof. dr Zoran Krstić ponudio je ostavku, koju je ministar zdravlja Tomica Milosavljević prihvatio. Uzrok Daliborove smrti biće poznat posle obdukcije.\nDva dana pošto je dečak umro, 17. februara, Ministarstvo zdravlja je u Univerzitetskoj klinici izvršilo inspekciju, a pokrenuta je i procedura vanredne provere kvaliteta stručnog rada. Za sada je poznato da je tokom endoskopije digestivnog trakta (pregled jednjaka, želuca i dvanaestopalačnog creva kamerom), pod rukovodstvom prof. dr Nedeljka Radlovića, načelnika Odeljenja za gastroenterologiju i nutritivne poremećaje, dečak počeo da se trese i prestao je da diše. Prenet je na odeljenje intenzivne nege gde je nakon tri dana pao u komu. Lekari su konstatovali da su mu pukle alveole na oba plućna krila, a da je zbog nedostatka kiseonika došlo do teškog oštećenja mozga, nakon čega su počele da otkazuju sve vitalne funkcije.\nRoditelji navode da je Daliboru prethodno u bolnici u Sremskoj Mitrovici konstatovano diskretno suženje jednjaka, i da im je preporučen pregled u Univerzitetskoj dečjoj klinici.\nDaliborov otac Dejan Havlek kaže i da je njegova supruga prisustvovala pregledu, ali da je u jednom trenutku zamoljena da izađe iz sale u hodnik, pošto je dva puta skretala pažnju lekaru da je dečaku pozlilo. On još tvrdi da je prema uzvicima lekara koji su se čuli i u hodniku zaključio da lekari nisu na vreme konstatovali da je Dalibor prestao da diše, te da je dečak proveo više od 17 minuta bez vazduha. U lekarskom izveštaju koji su videli piše da je "snimanje prekinuto i da je pacijentu nakon toga ukazana reanimacija", bez ikakvih dodatnih objašnjenja.\nDirektor klinike dr Krstić kaže da je zabrinut, jer je nakon ovog događaja poljuljano poverenje pacijenata u ovu ustanovu. "U Tiršovoj se godinama radilo odlično, ali se bojim da je sada sve srušeno. Ne tvrdim da nije postojala greška, ali će se i to utvrditi obdukcijom i analizom slučaja. U svetu se zna da postoji rizik od ovakvih intervencija i da je stopa mortaliteta 0,6 odsto. To je trebalo objasniti roditeljima", kaže on. U pismu upućenom javnosti on navodi da se tokom dva meseca bezbroj puta diskutovalo o Daliboru na jutarnjim sastancima, kolegijumima i Stručnom savetu kako bi saznali uzroke i pronašli rešenje za njegovo stanje. Pregled je, navodi, obavio pedijatar, endoskopista s velikim iskustvom koji je do sada uradio više od 5000 sličnih intervencija. Dr Krstić dodaje da je standard u većini bolnica u svetu da se ovi pregledi kod starije dece i odraslih rade bez anestezije.\nNiš: Povratak MiG-29\nPrvi od pet lovačkih aviona MiG-29 srpskog vazduhoplovstva koji su bili prizemljeni od 2004. godine zbog isteka resursa, remontovan je i obavio je prvi let prošle nedelje. MiG-29 ev. br. 18101 još je u fazi ispitivanja posle radova i avion nije formalno predat ViPVO-u, što u Ministarstvu odbrane navode kao razlog za izostanak medijske promocije povratka "dvadesetdevetke" na srpsko nebo. Na vežbi "Sretenje 2008" održanoj u petak u Nišu povodom Dana državnosti i Dana Vojske Srbije pojavio se (ne)najavljeno i remontovani MiG-29 kojim je upravljao zamenik komandanta vazduhoplovstva pukovnik Nebojša Đukanović. Za remont pet lovaca Ministarstvo finansija obezbedilo je pre dve godine 22 miliona evra iz NIP-a, ali je zbog plaćanja carine i PDV-a na kraju potpisan ugovor o radovima na četiri aviona, a remont petog MiG-29 i završetak radova na prva četiri biće plaćeni iz sredstava iz NIP-a za ovu godinu.\nKikinda Short – dvojka: Priče mladih\nKnjiga sa drugog festivala kratke priče Kikinda Short biće promovisana u sredu 28. februara u Hepi centru SKC-a u 20 časova. Na promociji će učestvovati autori iz Srbije: Goran Petrović, Marko Vidojković, Ivan Potić, Slobodan Tišma, Petar Čongradin i Vasa Pavković. Izdavač knjige je Narodna biblioteka "Jovan Popović" iz Kikinde.\n"Priče prošlogodišnjih učesnika su prevedene i objavljene u časopisima u Mađarskoj, Bugarskoj i Makedoniji. Kikinda Short smo promovisali u Mariboru i Segedinu, kraljevačka "Povelja" je čak na naslovnoj strani postavila šerpe za ajvar po upečatljivom lajtmotivu iz priče Meline Kamerić. Tu istu priču je publika letos tražila na bis iako je program trajao čitava tri sata. Zbog toga smo ovu autorku pozvali na naredni festival i uveli smo kategoriju "vajld karte" zbog nje. Ispostavilo se takođe da je okupljanje odlična prilika za promociju naše zemlje. Naime, Peter Landerl je u uglednom bečkom časopisu "Literatur und Kritik" napisao putopis iz Srbije gde je prvo izneo svoje predrasude o nama i kasnije stvarne utiske koji se znatno razlikuju od prvobitnih stavova. Mi možemo da platimo reklamu na CNN-u, ali do ovakve reklame i do probrane publike možemo da stignemo samo preko kulturnih akcija poput Kikinda Short. Zbog toga svaki naredni učesnik ima za obavezu da napiše i u svojoj zemlji objavi utiske o Srbiji i Vojvodini. Mislim da smo puno stvari pokrenuli sa mrtve tačke", kaže koordinator projekta Srđan Papić.\nPored već pomenutih domaćih autora, u knjizi se nalazi proza Petera Landerla, Ksavera Bajera, Denisa Mikana, Zofi Rajer (Austrija), Mime Simić, Daria Rukavine (Hrvatska), Aleksandre Čvorović, Šejle Šehabović, Meline Kamerić (BiH), Angela Igova (Bugarska) i Eniko Daraboš (Mađarska). "Knjiga sadrži više od pedeset priča koje je napisalo sedamnaestoro autora iz šest zemalja", navodi Papić. "Festival je pre svega usmeren ka mlađim autorima, odnosno onima koji su rođeni sedamdesetih i osamdesetih godina. One "malo manje mlade" pozivamo samo kao specijalne ili počasne goste. Svi koji su sa nama bili prošlog juna, poslali su nam svoje priče i ispostavilo se da je kao centralna tema isplivao abortus. Ovaj motiv se javlja čak kod četvoro autora, iako su svi oni iz različitih zemalja, različitog pola i, naravno, nisu dobili nikakve smernice od nas. Tu se vidi jedan od glavnih ciljeva ovog festivala – da pokažemo da li je naša kratkopričaška scena u dosluhu sa onim što se piše u nekim srećnijim zemljama. I ispostavilo se da jeste."\nPokraden fond operske dive\nKomisija koja je zadužena za popisivanje imovine Fonda za unapređenje vokalne umetnosti "Melanija Bugarinović" utvrdila je da su iz sefova tog Fonda koji se nalaze u zgradi Skupštine grada Novog Sada nestale brojne dragocenosti: dukati, dijamanti, žuto i belo zlato, briljanti, plemeniti metali i retke filatelističke zbirke. Popis imovine Fonda nije obavljan 20 godina, a Komisiju za popisivanje imovine formirala je gradonačelnica Novog Sada Maja Gojković. Članovi komisije predložili su angažovanje eksperata koji će utvrditi tačnu vrednost pokradene imovine i pokretanje istrage. Rakin Martinović izjavila je da su članovi Komisije, pošto su utvrdili da nedostaju dragocenosti, počeli da dobijaju anonimne telefonske pretnje koje su odmah prijavljene policiji.\nVlada Srbije uputila je javni poziv za organizovanje javnih radova u 2008. godini za koje su obezbeđena sredstva iz budžeta u iznosu od 650 miliona dinara, objavljeno je u novom broju "Službenog glasnika". Poziv je objavljen za organizovanje javnih radova u oblasti socijalnih, humanitarnih, kulturnih i drugih delatnosti, održavanja i obnavljanja javne infrastrukture i održavanja i zaštite životne sredine i prirode. Prioritet pri izboru javnih radova imaju projekti kojima se obezbeđuje zapošljavanje rizičnih kategorija nezaposlenih, organizovanje javnih radova u nerazvijenim i manje razvijenim opštinama i sufinansiranje javnog rada iz drugih izvora.\nKompanija Delta Maxi potpisala je u utorak ugovore o trajnoj saradnji sa dve humanitarne organizacije: Društvom za pomoć osobama ometenim u razvoju Stari grad i Udruženjem Banka hrane. Prvim ugovorima Delta Maxi se obavezuje da će Društvu obezbediti 1,2 miliona dinara godišnje, i zahvaljujući tom novcu biće omogućeno da jedini besplatan dnevni centar za osobe ometene u razvoju u Beogradu nastavi sa radom. Centar je za 10 godina rada imao 550 polaznika. Drugim ugovorom Maxi se obavezao da će Udruženju Banka hrane donirati 3,6 tona hrane godišnje koja će otići nasiromašnijim porodicama u različitim krajevima Srbije.\nU Beogradu je prošle nedelje bilo 1308 osoba obolelih od gripa, 45 odsto manje u odnosu na nedelju ranije, kažu u Gradskom zavodu za javno zdravlje. Najviše obolelih je uzrasta od pet do 19 godina, a zatim dece do četiri godine. U isto vreme registrovano je 16.078 obolelih od respiratornih infekcija, 25 odsto manje u odnosu na nedelju pre. "Ne očekujemo epidemiju, ali sezona gripa traje do kraja marta, a taj mesec je uvek iznenađujući", kaže epidemiolog Gradskog zavoda Veljko Đerković.\nPredstavnici portala Bebac.com uručili su ministru zdravlja Tomici Milosavljeviću povelju "Prijatelj beba" zbog odluke o zabrani prodaje AD kapi koje se daju i novorođenčadima kao preventiva u sprečavanju rahitisa. Naime, Bebac.com prvi je objavio da poseduje dokaze o štetnosti A+D3 kapi valjevskog proizvođača Iva farm za koje su iz laboratorije VMA izdati i pozitivan i negativan nalaz o ispravnosti. Ministarstvo zdravlja je naložilo povlačenje kapi sa tržišta, kao i njihovo upisivanje na listu lekova što zahteva dodatne analize kod Agencije za lekove. Milosavljević je pohvalio portal Bebac.com što radi svoj posao na pravi način i time, kako je naveo, pomaže da institucije bolje rade svoj posao.\nOvogodišnji budžet za nauku u Srbiji porastao je sa 0,36 na 0,37 odsto državnog budžeta, a plan Ministarstva nauke je da se do 2010. godine jedan odsto budžeta Srbije izdvaja za nauku, kaže pomoćnik ministra za nauku Ratko Jankov.\nZakon o zdravlju biljaka\nMinistarstvo poljoprivrede, šumarstva i vodoprivrede trebalo bi da ubrza proceduru donošenja zakona i podzakonskih akata, koji se odnose na zdravlje biljaka i njihovu primenu, saopštilo je udruženje građana "Klub 100 plus". Na četvrtom zimskom seminaru farmera, koji je od 11. do 15. februara održan na Tari, usvojen je zaključak da bi, kada je reč o proizvodnji krompira, resorno ministarstvo trebalo da organizuje seminare o fitosanitarnoj regulativi i štetnim organizmima, koji napadaju krompir. Ministarstvo je u obavezi da obaveštava proizvođače dokle se stiglo u merama za ukidanje zabrane izvoza merkantilnog krompira u EU, navedeno je u saopštenju.\nU Srpskoj akademiji nauka i umetnosti njen predsednik Nikola Hajdin i direktor Kliničkog centra Srbije prof. dr Vojko Đukić potpisali su protokol o saradnji te dve institucije. Protokol je potpisan na osnovu postojećeg sporazuma o međusobnoj saradnji i predstavlja dalji razvoj i unapređenje saradnje, navedeno je u saopštenju SANU-a. Sporazum se odnosi na saradnju u oblasti zajedničkog utvrđivanja programa naučno-istraživačkog i stručnog rada, prvenstveno prema potrebama KCS-a, na stvaranje uslova za njihovo dalje razvijanje i unapređivanje organizovanjem naučnih skupova i javnih rasprava.\nMobilni timovi Centra za socijalni rad Novi Beograd, u saradnji sa policijom, zbrinuli su od 15. avgusta do 31. decembra prošle godine 20 mališana i jednu odraslu osobu. U okviru projekta "Socijalno-zaštitna patrola", koji je finansirao Gradski sekretarijat za socijalnu i dečju zaštitu, za četiri i po meseca mobilni timovi odgovorili su na 23 poziva, 14 konsultacija i devet intervencija. Rad mobilnih timova, koji su formirani tokom projekta, nastavljen je i u ovoj godini, ali sada bez finansijske podrške gradskih vlasti, tako da četiri profesionalca i dalje dežuraju 24 časa, a na poziv policije uključuju se u terenske intervencije.\nOptužnica protiv Broza\nOkružno tužilaštvo u Beogradu podiglo je optužnicu protiv unuka Josipa Broza Tita, Edvarda (57), zbog izazivanja saobraćajne nesreće 20. avgusta 1992. na Batajničkom drumu, kada je poginuo njegov prijatelj koji je bio na mestu suvozača. Broz se tereti za "teško delo protiv bezbednosti saobraćaja sa smrtnim ishodom". Tokom istrage, veštačenjem je utvrđeno da je u trenutku nezgode Broz imao u krvi 1,71 promil alkohola. Od nesreće do 20. januara ove godine, kada je uhapšen na hrvatsko-srpskoj granici po poternici naše policije, Broz je živeo u Zagrebu.\nBerlinski filmski festival, koji je 58. put održan od 7. do 17. februara, okončan je u nedelju 17. februara. Zlatnog medveda za najbolji film osvojila je brazilska policijska drama Specijalna jedinica (The Elite Squad) reditelja Žozea Padilja, koji su neki kritičari optuživali za glorifikovanje policijske brutalnosti u predgrađima Rio de Žaneira.\nDruga nagrada, Gran pri žirija, pripala je Standardnoj operativnoj proceduri (Standard Operating Procedure), oskarovca Erola Morisa, koji je pokazao kako su američki vojnici sistematski zlostavljali iračke zatvorenike u Abu Graibu. Ovo je prvi dokumentarac koji se na Berlinalu našao u takmičarskoj konkurenciji. Priznanje za najboljeg reditelja pripalo je američkom sineasti Polu Tomasu Andersonu za Biće krvi, film koji je važio za glavnog favorita na 58. Berlinalu, i koji je već dobio brojne nagrade širom sveta. Za najbolju mušku ulogu nagrađen je Iranac Reza Nađi koji je u Pesmi vrabaca (The Song of Sparrows) Mađida Mađidija glumio oca koji se seli u Teheran, nakon što ostane bez posla. Nagradu za najbolju glumicu dobila je Seli Hokins za optimističnu učiteljicu iz Happy-Go-Lucky Majka Lija. Nagrada za scenario pripala je kineskom sineasti Vangu Siaošuaiju za Verujemo u ljubav (In Love We Trust), melodramatičnu priču o sredovečnom razvedenom paru u pokušaju da spase život svoje kćerke, koja se razbolela od retke bolesti krvi. Jezeru Tahoa (Lake Tahoa) Meksikanca Fernanda Embkea pripala je nagrada "Alfred Bauer", dok je najbolji debitantski film ponudio Kumusake Izuru (Asyl – Park and Love Hotel), za šta je dobio pet hiljada evra. Ta nagrada ustanovljena je 2006. godine, a dodelio ju je tročlani žiri, u kome je bila i sarajevska rediteljka Jasmila Žbanić. U konkurenciji za to priznanje bio je i prvi igrani dugometražni film beogradskog reditelja Stefana Arsenijevića Ljubav i drugi zločini. Publika 58. Berlinala odlučila je da je u programu "Panorama" nabolji film Lemon Tree Erana Riklisa, koji govori o bliskoistočnom konfliktu kroz priču o sredovečnoj udovici u palestinskom selu na Zapadnoj obali.


Beta 26. juna 2020. 21:05\nAmerički ministar odbrane Mark Esper razgovarao je danas u Briselu sa generalnim sekretarom NATO Jensom Stoltenbergom i to je njegovo prvo putovanje u inostranstvo od početka epidemije korona virusa.\nEsper i Stoltenberg su pozirali ispred kamera u skoro praznoj zgradi, držeći odstojanje od dva metra. To je i prvi sastanak koji je otvoren za novinare u ogromnoj zgradi Alijanse.\n„U toku su pripreme za suočavanje sa eventualnim drugim talasom korona virusa“, rekao je Stoltenberg i dodao da su saveznici uložili napore i obezbedili sredstva za to pitanje.\nCilj sastanka je nastavak strateških razgovora članica Alijanse o postojećim pitanjima kao što je konflikt u Avganistanu, rekao je Stoltenberg.\nAgencija Frans pres prenela je detalje Esperove posete Evropi ocenjujuće da je skroz neuobičajena.\nOrganizovanje njegovog puta bilo je detaljno razmotreno kako bi se izbegla zaraza korona virusa. Esper je u sredu uveče poleteo iz Vašingtona i u četvrtak ujutro je stigao u malu vojnu bazu Mildenhol na jugoistoku Velike Britanije. On i njegov tim nisu napuštali tu bazu tokom 24 sata po sletanju.\nEsper je u vojnoj bazi imao sastanke sa vojnicima u najvećim prostorijama vodeći računa da istovremeno bude mali broj ljudi, rekao je komandant te baze Troj Pananon (Troy).\nPošto su restorani u vojnoj bazi zatvoreni, obroci su se naručavali i donosili pažljivo umotani u celofan i sa priborom za jelo za jednokratnu upotrebu. Posle provedene noći u toj bazi, Esper je otputovao u Brisel gde se zadržao svega dva sata, na razgovore sa Stoltenbergom i načelnikom snaga Alijanse, generalom Todom Votersom (Wolters).


Novo – BOX 4\nSjajni bonusi za nove mts pripejd korisnike!\nPostanite korisnik mts pripejd mreže i iskoristite dobrodošlicu koju smo pripremili za vas –besplatnih 10.000 minuta u mts mreži + 10.000 SMS + 4 GB u domaćem saobraćaju.\nKada aktivirate vašu mts pripejd karticu, pozovite *100# , aktivirajte bonus dobrodošlice i narednih 7 dana uživajte u besplatnim minutima, porukama i gigabajtima.\nOsim bonusa dobrodošlice, imamo za vas i dodatne povoljnosti:\nBesplatno - dodatnih 4 GB u domaćem saobraćaju za svaku dopunu u iznosu od 400,00 dinara i više;\nBesplatno – dodatnih 1 GB u domaćem saobraćaju zasvaku dopunu u iznosu manjem od 400,00 dinara;\nBesplatan pristup društvenim mrežama:Facebook, Viber, WhatsApp, Twitter, Instagram, FB messenger, Snapchat i Pinterest za svaku dopunu.\nNavedene povoljnosti se odnose na sve dopune izvršene u periodu od 90 dana od aktivacije bonusa dobrodošlice. Bonusi su vam na raspolaganju u periodu od 7 dana od dana dodele. Minimalan iznos kojim možete da dopunite vaš pripejd kredit je 200,00 dinara.\nDodatni bonus do 4GB i besplatan pristup društvenim mrežama važe 7 dana od dana dodele bonusa/besplatnog pristupa. Svaki novi bonus od 4GB/1GB se sabira sa količinom GB/MB koja je preostala od prethodno dobijenog bonusa, a period važenja se produžava za narednih 7 dana od dana dodele poslednjeg bonusa.\nBesplatan pristup društvenim mrežama po osnovu dopune možete da aktivirate i kada imate aktiviran neki od Internet dodataka ili Dodataka za društvene mreže i aplikacije. Preostali saobraćaj u okviru ovih dodataka će vam opet biti na raspolaganju nakon 7 dana od aktivacije besplatnog pristupa društvenim mrežama.\nNavedeni bonusi važe za sve pripejd kartice koje su aktivirane od 4. decembra 2017. godine.\nBesplatni GB/pristup društvenim mrežama - Aktivacija\nNakon izvršene dopune pripejd kredita dobićete SMS obaveštenje da ste ostvarili pravo na besplatan pristup društvenim mrežama i, u zavisnosti od iznosa dopune, besplatnih 4 GB ili 1 GB interneta u domaćem saobraćaju;\nPotrebno je da prema instrukcijama koje ćete dobiti u SMS poruci izvršite aktivaciju tokom naredna 24 časa;\nNakon što ste aktivirali bonus/besplatan pristup društvenim mrežama, dobićete SMS obaveštenje o uspešnosti aktivacije.\nBitno je da dodatni bonus od 4 GB/1 GB i besplatan pristup društvenim mrežama, koje dobijete po osnovu izvršene dopune, aktivirate u navedenom periodu od 24 časa, jer vam, nakon isteka ovog perioda, ove povoljnosti više neće biti na raspolaganju.\nUplatom Friendly i/ili Express dopune ne ostvarujete pravo na besplatne GB/besplatan pristup društvenim mrežama po osnovu dopune pripejd kredita u navedenom periodu.\nBonus dobrodošlice možete da aktivirate u periodu od 60 dana od dana aktivacije pripejd kartice. Bonus možete da aktivirate i putem aplikacije mts centar, opcija Ponuda za tebe/Bonus dobrodošlice.\nRok važenja pripejd kredita i bonusa - Potrebno je da u periodu od 90 dana od aktivacije kartice, odnosno od poslednje dopune pripejd kredita, dopunite vaš pripejd kredit u minimalnom iznosu od 200,00 dinara. Ukoliko to niste uradili, po isteku perioda od 90 dana, neiskorišćeni deo kredita i svi stečeni bonusi se brišu i više vam neće biti na raspolaganju. Moći ćete samo da primate pozive i poruke.


KOŠARAC PORUČIO SDS-u I PDP-u: PRESTANITE POTCJENjIVATI GRAĐANE SRPSKE | SRNA\nKOŠARAC PORUČIO SDS-u I PDP-u: PRESTANITE POTCJENjIVATI GRAĐANE SRPSKE\nISTOČNO SARAJEVO, 19. NOVEMBRA /SRNA/ - Predsjedavajući Kluba poslanika SNSD-a u Predstavničkom domu parlamenta BiH Staša Košarac izjavio je Srni da je očigledna nervoza u redovima SDS-a i PDP-a nakon što je Predsjedništvo BiH donijelo odluku o imenovanju kandidata SNSD-a za predsjedavajućeg Savjeta ministara i usvojilo Program reformi BiH koji ne predviđa članstvo BiH u NATO.\nOn je naglasio da je "krajnje vrijeme da SDS i PDP prestanu da dezinformišu javnost i potcjenjuju građane Republike Srpske koji su na prošlim izborima jasno pokazali šta misle o njihovoj izdajničkoj politici".\n"Uprkos poražavajućim rezultatima na prošlim opštim izborima, predstavnici SDS-a i PDP-a nisu ništa naučili već su nastavili i dalje sa probosanskom politikom, što pokazuje i ovaj njihov najnoviji potez o izmjenama poslovnika Predstavničkog doma. Ako su oni ti koji su spremni na sve, pa i na izdaju interesa Republike Srpske zarad par fotelja, SNSD nikada nije niti će izdati srpski narod i interese Republike Srpske", poručio je Košarac.\nOn je naglasio da je SNSD i danas pokazao da je dosljedan svojoj politici a to je u prvom redu - očuvanje Republike Srpske, njenih interesa i poštivanja stavova republičkih institucija.\n"Ne treba valjda ja da podsjećam Mirka Šarovića na to šta je on govorio u Narodnoj skupštini. On je taj koji je izjavio da za njega nisu obavezujući stavovi Narodne skupštine i Vlade Republike Srpske. S toga će ova garnitura ljudi u SDS-u i PDP-u ostati upamćena u srpskoj istoriji po sramnim potezima kao neko ko je zastupao interese BiH, a ne Republike Srpske i srpskog naroda", zaključio je Košarac.


Arhiva vesti 10.01.2019 - Naslovi.net\nAO žreb: Đoković na kvalifikanta, Tipsarević – Dimitrov, Krunićeva protiv Dijas\nSportski žurnal 10.01.2019\nPrvi grend slem turnir sezone počeće 14. januara. Prvi teniser sveta Novak Đoković u prvom kolu Australijan opena igraće protiv kvalifikanta, odlučeno je danas žrebom u Melburnu. Ukoliko šestostruki šampion prvog gren slema u sezoni uspešno… »\nVečernje novosti: Đoković na startu AO protiv kvalifikanta: Pre finala nema Nadala i FedereraVesti online: Kako je dobro videti te opet, "Normane" + Dama u crvenom (FOTO)još 14 povezanih\nPRIJEPOLjE: Žitelji Brodareva, gde su putevi zavejani, pronašli su danas u snegu promrzlog muškarca srednjih godina, a čeka se da se ekipa spasilaca probije i izvuče ga. Njega je oko 12 časova primetio Bajko Gojak, kako leži kraj puta gotovo… »\nPrva: Haos širom Srbije, sneg pada 24h, ponegde i dva metra (FOTO)B92: Proglašena vanredna situacija u Lučanimajoš 12 povezanih\nI Sergej Trifunović kandidat za predsednika PSG?\nBEOGRAD - Za sada sam jedini formalni kandidat za predsednika Pokreta slobodnih građana (PSG), a imam saznanja da Sergej Trifunović planira, takođe, da se kandiduje za tu funkciju, rekao je za Danas advokat Aleksandar Olenik, funkcioner PSG. Olenik je… »\nKurir: Sergej umesto Saše Jankovića: Glumac ide na čelo PSG?!Press: Trka za čelo PSG "Ja sam jedini kandidat, ali i Sergej Trifunović planira da se kandiduje"još 11 povezanih


Tramp pod pritiskom da zaseni Bajdena i Demokratsku konvenciju - Američki izbori\nOve nedelje imali smo priliku da pratimo Demokratsku konvenciju i Džozefa Bajdena koji je zvanično prihvatio demokratsku predsedničku nominaciju. Sada je pritisak na predsedniku Trampu kako će izgledati Republikanska nacionalna konvencija sledeće nedelje. Drugim rečima, kako da zaseni konvenciju demokrata i Bajdenov nastup na njoj.\nPredsednik Tramp značajno je uključen u planiranje četvorodnevne Konvencije koja bi mogla da mu pruži priliku za novi pravac u kampanji. Osnovni cilj je da se stvori dinamičniji program nego što je bio onaj na Demokratskoj nacionalnoj konvenciji, sa više aktivnog programa i interakcije između govornika i publike, sve kako bi se Trampovi rezultati u anketama poboljšali. Prema trenutnim anketama koje prenosi FiveThirtyEight, Džozef Bajden ima prednost od skoro 9% (Bajden 51%, Tramp 42.2%).\nDan nakon finalne noći Demokratske konvencije, predsednik Tramp je optužio Džozefa Bajdena za širenje „ljutnje“ i „mržnje“, a izneo je i stav da su demokrate održale najmračniju i najsumorniju konvenciju u istoriji Amerike. Težeći da ojača svoj imidž pred konzervativnim grupama, Tramp se još jednom uporedio sa Abrahamom Linkolnom i pokušao da odbaci napore demokrata da ga predstave kao vođu koji je katastrofalno upravljao borbom protiv virusa korona.\nAktuelni predsednik se osvrnuo i na delove Bajdenovog govora sa Konvencije gde je nekadašnji potpredsednik optužio aktuelnog predsednika da je uveo zemlju u sezonu američkog mraka i da se nada da će se zemlja vratiti u svetlo. Tramp smatra da su demokrate četiri dana potrošile napadajući Ameriku kao rasističku i užasnu zemlju, ocenivši da je period njegovog predsednikovanja najuspešniji period od bilo kog drugog u istoriji Amerike. Na ocenu Bajdena o američkom mraku, odgovorio je jasnim stavom da on tu gde Džozef Bajden vidi američki mrak, vidi američku veličinu.\nPojavljuju se komentari kako je nadimak koji je predsednik Tramp često dodeljivao Džozefu Bajdenu “uspavani Džo”, svojim govorom na konvenciji Bajden potpuno pobio i da Tramp na nacionalnoj konvenciji mora da pokaže novi pravac svoje kampanje i zaseni nekadašnjeg potpredsednika i senatora iz Delavera.\nJedna od presudnih tema ovih izbora je virus korona, pa će tako na konvenciji biti potrebno da republikanci ubede birače da je pandemija pod kontrolom i da je predsednik Tramp zabrinut za stanovništvo i da ostaje na tragu promenjenog stava od sredine jula, a da ta zabrinutost nije samo za svoje političke poene, kako neki smatraju. U prilog ovim naporima ide i tvrdnja predsednika Trampa da je Amerika na putu da razvije vakcinu, i to u rekordnom vremenu, što je potvrdio i Majkl Pens u svojom televizijskom nastupu, rekavši da će Sjedinjene Američke Države imati jednu ili više vakcina protiv virusa korona do kraja godine.\nDok je ova nedelja za demokrate prošla vrlo dobro, Bela kuća se susrela sa više skandala. Jedan od njih je da je bivši predsednikov strateg Stiv Banon optužen za prevaru donatora u stotinama hiljada dolara usmerenih na izgradnju Trampovog graničnog zida. Republikanci su takođe ove nedelje morali i da se distanciraju od teorije zavere poznate kao KAnon (QAnon), nakon što se stekao utisak kako je predsednik Tramp hvalio sledbenike ove teorije u toku nedelje.\nVeliki pritisak je na predsedniku Trampu i republikancima kako da zasene Demokratsku konvenciju i da se izbore sa svim kritikama i optužbama koje su iznete na njihov rad. Republikanska nacionalna konvencija sledeće nedelje će biti najbolja prilika predsednika Trampa za uveravanje birača da zaslužuje drugi mandat.


Region Pocetna Archives - Страница 3 од 340 - Studio B\nU Republici Srpskoj testirano 278 osoba, pozitivno 35\nU protekla 24 sata u Republici Srpskoj potvrđeno je 35 novih slučajeva korona virusa na osnovu 278 testiranih uzoraka, saopšteno je iz Instituta za javno zdravstvo RS.\nPodgorica zatvorila granični prelaz Vuča – Godovo\nPodgorica zatvorila granični prelaz ka Srbiji Vuča Godovo na putnom pravcu Rožaje - Tutin, zbog širenja korona virusa u toj opštini za koje tvrdi da je došlo iz Srbije.\nPutnici koji su iz Srbije i Bosne i Hercegovine tokom poslednja dva dana pokušali da uđu u Hrvatsku, a da pritom nisu imali valjani razlog potkrepljen dokumentacijom, vraćeni su sa granice u svoju zemlju, piše "Jutarnji list".\nSvetski dan izbeglica: Srbima iz regiona krše se ljudska prava\nSrbima proteranim iz Hrvatske, BiH i sa KiM masovno se krše ljudska prava jer zbog šovinističkih politika koje se vode u Zagrebu, Sarajevu i Prištini ne mogu da ostvare imovinska i druga prava, izjavio predsednik skupštinskog Odbora za dijasporu i Srbe u regionu Miodrag Linta.\nKnežević:Koronu koriste za antisrpsku kampanju u Crnoj Gori\nJedan od lidera Demokratskog fronta Milan Knežević ocenio je da Nacionalno koordinaciono telo i crnogorska vlast nastavljaju antisrpsku kampanju, jer sada za nove slučajeve korona virusa optužuju Srbiju odnosno fudbalski derbi odigran u Beogradu.\nZatvoren vrtić u Šrpcu, sedam radnika zaraženo\nSedam radnika vrtića "Naša radost" u Šrpcu u Republici Srpskoj pozitivno je na korona virus, zbog čega je ta predškolska ustanova zatvorena treći put u ovoj godini.\nSlovenija: Moguće restrikcije za građane nekih balkanskih zemalja\nSlovenija bi već sutra mogla usvojiti nove mere za ograničenje ulaska u zemlju građanima nekih zemalja, izjavio je - kako javlja Radio Kopar-direktor slovenačkog Instituta za zdravlje Milan Krek.\nVučiću neće biti lako, ali štitiće interese i SRB i svih Srba\nDiplomatske aktivnosti u vezi sa Kosovom i Metohijom, koje očekuju predsednika Srbije Aleksandra Vučića, i sa Vašingtonom i sa Briselom, neće biti lake, niti treba očekivati brza rešenja, izjavio je danas srpski član Predsedništva BiH Milorad Dodik.\nZagreb je u 17.51 časova potresao zemljotres jačine 3,1 stepen Rihterove skale, rekao je seizmolog Krešimir Kuk, koji je naveo da je epicentar bio u Markuševcu.\nVučiću neće biti lako,ali štitiće interese i Srbije i svih Srba\nDiplomatske aktivnosti, vezane za Kosovo i Metohiju, koje očekuju predsednika Srbije Aleksandra Vučića, i sa Vašingtonom i sa Briselom, neće biti lake, niti treba očekivati brza rešenja, izjavio je srpski član Predsedništva BiH Milorad Dodik.


Fond PIO: PONOVO MJERE ZAŠTITE ZBOG VIRUSA KORONA - Novosti Plus\nFond PIO: PONOVO MJERE ZAŠTITE ZBOG VIRUSA KORONA\nFond za penzijsko i invalidsko osiguranje /PIO/ Republike Srpske je zbog pogoršanja higijensko-epidemiološkog stanja najavio od ponedjeljka, 13. septembra, ponovo uvođenje mjera s ciljem smanjenja rizika od širenja virusa korona.\n“Štab za vanredne situacije Fonda PIO donio je zaključak da se za sva lica koja ulaze u prostorije Fonda ponovo uvodi mjera obaveznog mjerenja teperature, a da na snazi ostaje obavezna upotreba zaštitnih maski za lice i svih drugih preventivnih mjera u skladu sa mjerama Republičkog štaba za vanredne situacije”, saopšteno je iz Fonda.\nPonovo se ograničava i broj lica koja istovremeno u toku pružanja usluga mogu boraviti u službenim prostorijama Fonda, u zavisnosti od veličine prostora.\nFond je apelovao da osiguranici, korisnici prava i uplatioci doprinosa, u skladu sa ponovnim vraćanjem na snagu navedenih mjera, imaju razumijevanje i strpljenje prilikom eventualnog čekanja za vrijeme pružanja usluga.\nŠtab za vanredne situacije Fonda PIO je preporučio svim zaposlenim u Fondu kao i svim građanima koji se do sada nisu vakcinisali da to učine u što kraćem roku, s ciljem zaštite vlastitog zdravlja, zdravlja radnih kolega, stranaka Fonda i svojih najbližih u porodici.\n← Penjački festival „Drill and Chill 2021“ okupiće učesnike iz 25 zemalja\nDAVIDOVIĆEVA: ZA USPJEŠNE SPORTISTE 130.000 KM →


Ministarstvo vratilo Kosovo i Metohiju u Zakon o kulturnom nasleđu - Radio Goraždevac\nVisoki Dečani (Foto: Radio Goraždevac)\nMinistarstvo kulture dostavilo je Skupštini Srbije novi predlog Zakona o kulturnom nasleđu koji se odnosi na nematerijalno kulturno nasleđe i materijalna kulturna dobra koja se nalaze na teritoriji Republike Srbije uključujući i Autonomnu pokrajinu Kosovo i Metohiju, rečeno je Beti u republičkom parlamentu.\nPre desetak dana Ministarstvo kulture je bilo dostavilo Skupštini Srbije predlog Zakona o kulturnom nasleđu bez pominjanja kulturnog nasleđa na Kosovu i Metohiji, što je izazvalo negativne reakcije i zabrinutost u javnosti.\nStranka slobode i pravde (SSP) je prva ukazala da se u predlogu zakona uopšte ne pominje Kosovo i Metohija, dok se Autonomna pokrajina Vojvodina pominjala šest puta.\nIz te stranke su istakli da je predlog Zakona o kulturnom nasleđu „samo još jedan u nizu dokaza kakva je stvarno priroda režima koji se hvali patriotizmom, a sve druge proglašava izdajnicima“.\nNarodna stranka (NS) je zatražila da sporni predlog zakona bude povučen iz skupštinske procedure.\n„Posledice usvajanja tog akta biće pogubne za buduću zaštitu ugrožene kulturne baštine na Kosovu i Metohiji“, upozorila je NS.\nNakon reakcija SSP, NS i brojnih poslenika kulture, Ministarstvo kulture je odlučilo da u predlog Zakona o kulturnom nasledju ubaci i Kosovo i Metohiju.\nNa Kosovu i Metohiji se nalazi najznačajnija srpska kulturna i istorijska baština, a pod zaštitom UNESKO nalaze se srednjovekovni manastiri: Visoki Dečani, Pećka patrijaršija, Gračanica i Bogorodica Ljeviška.


STEVANDIĆ U KOTOR VAROŠU “Očekujem ulazak u opštinski parlament i pobjedu Župljanina” - Srpskainfo\nPredsjednik Ujedinjene Srpske (US) Nenad Stevandić ocijenio je da se organizovanim radom u Kotor Varošu može postići dobar izborni rezultat, a to su dva odbornika i pobjeda zajedničkog kandidata za načelnika Slobodana Župljanina.\nUbijeđen sam da ćemo nakon lokalnih izbora biti dio skupštinske većine u Kotor Varošu. Ovdje imamo odličnu listu, sa nosiocem koji je odgovoran direktor jednog javnog preduzeća u Republici Srpskoj, a mladi, jaki, energični i obrazovani ljudi koje on predvodi su sigurno odlično rješenje za napredak Kotor Varoša, naglasio je Stevandić.\n– U saradnji sa Župljaninom radićemo na razvoju ove opštine i povećanju broja zaposlenih, a poznato je da ono što planiramo to i ostvarimo – naveo je Stevandić.\n– Presrećan sam što mogu da kažem da sam nosilac ovakve liste, koja ima veliki broj mladih i školovanih ljudi i ljudi koji su domaćini. Očekujemo dobar rezultat u opštini Kotor Varoš, najmanje dva mandata, a borićemo se i za treći – istakao je Đekanović.\nPolitika Nenad Stevandićslobodan župljaninUjedinjena Srpska


ŽIVOT BI SE MOGAO PRETVORITI U NOĆNU MORU: Duško Ivić upozorio šta će se desiti Republici Srpskoj ukoliko Dodik ustraje u svojim namjerama | Slobodna Bosna\nIz opozicionih redova podsjećaju i da je SNSD prenio više od 100 zakona i nadležnosti, a da je suština najnovijeg podizanja tenzija samo želja da opstanu na vlasti. S druge strane, predstavnici prozvane stranke kažu da su u vrijeme prenosa nadležnosti bile drugačije okolnosti, kao i drugačiji pritisak međunarodnog faktora.\nPažnja javnosti posljednjih dana je usmjerena na najnovije najave Milorada Dodika i SNSD-a kojim traže da se s BiH mnoge nadležnosti vrate na entitete. U Vladi Republike Srpske već intenzivno rade na, kako su naveli, prijedlozima zakona u vezi sa zaštitom ustavnih prava Republike Srpske, garantovanih Dejtonom, o kojima će se izjasniti Narodna skupština Republike Srpske. A već sutra na posebnoj sjednici na dnevnom je redu Zakon o lijekovima i medicinskim sredstvima.\nZakazana je posebna sjednica Narodne skupštine Republike Srpske. Iako je zvanično riječ o samo jednoj tački dnevnog reda, Stanje o isporuci kiseonika Javnim zdravstvenim ustavnova u Republici Srpskoj, pred poslanicima je i Zakon o lijekovima i medicinskim sredstvima Republike Srpske, po hitnom postupku.\n“Pretopostavljam da će se donijeti zakon koji je u sukobu i suprotnostima sa važećim zakonom na nivou BiH. Mislite da će to prećutati Vijeće naroda RS, Ustavni sud RS, Ustavni sud BiH? To kad-tad pada u vodu”, kaže SDS-ov poslanik Miladin Stanić.\nIako do trenutka održavanja Kolegijuma poslanici nisu dobili radne materijale, već se kalkuliše da je ovo prvi korak ka stvaranju agencije za lijekove Republike Srpske koju je, kako napominju, još 2009. SNSD prebacio na državni nivo. Sporazum o stvaranju uslova za uspostavljanje Agencije za lijekove BiH potpisali su tadašnji entitetski premijeri i predsjedavaući Vijeća ministara BiH Mustafa Mujezinović, Milorad Dodik i Nikola Špirić, navode poslanici.\n“Transfer odgovornosti koji jesu stvarno krivi za afeeru kiseonika u Republici Srpskoj na Agenciju za lijekove BiH”, riječi su PDP-ovog Perice Bundala.\n“Ekspertski timovi i Vlade i ekspertski timovi koje smo angažovali rade na tom pitanju. Što se tiče prenosa nadležnosti, sa Republike Srpske na Agenciju za lijekove, svi znamo da su sve političke partije učestvovale u prenosu nadležnosti. Tu nema posebne amnestije ni za SNSD ni SDS ni PDP”, kaže Igor SNSD-ov Žunić.\nOsim pomenutog zakona, Vlada Republike Srpske priprema još set zakona kojim joj se, kako je navedeno u saopštenju, vraćaju ustavne u zakonske nadležnosti. Jučerašnjoj sjednici su prisustvovali Milorad Dodik, Željka Cvijanović i Nedeljko Čubrilović. Pojedini mediji su iznijeli informacije da se Dodikovim prijedlozima suprotstavio ministar unutrašnjih poslova Dragan Lukač koji je, kako navodi BN televizija, rekao da će ceh platiti građani, koji bi mogli ostati i bez ličnih dokumenata, kao i mogućnosti putovanja. Lukač danas nije bio dostupan za komentar, a novinare je izbjegao i predsjednik parlamenta Nedeljko Čubrilović. A kolike bi stvrne bile posljedice, upozoravaju i u DNS-u.\n“Banke sve u Republici Srpskoj su inostrane banke. Zamislite da se sve banke u Republici Srpskoj povuku? Zamislite da izgubimo dokumenta i da ne možemo prijeći granicu, tablice i sve ostalo? Građani u Republici Srpskoj bi se izolovali”, upozorava DNS-ov Duško Ivić.\nIvić kaže da je Narodna skupština donijela mnogo odluka i zaključaka o pitanju institucija Republike Srpske i BiH te djelovanja institucije, ali da nijedan od tih zaključaka Vlada nije provela. Zaključio je da vlast namjerno gura prst u oko međunarodnoj zajednici.


Prošlo je tačno devet godina od ONOG gola Dekija Stankovića! - Sportske.net\nSigurno ga se sećate...\nNa današnji dan - Zvezda dobro pamti ovo ime, Majkl Miks!Na današnji dan - Ma, kakav Maldinijev debi, svi pamte meč po Savićeviću!STO HILJADA ljudi na ''Marakani'' i 4:0 za Zvezdu! Sećate li se?Teške optužbe, Berluskoni "lažirao" izbor za "Zlatnu loptu"Romantika na "Bridžu" - 20 godina od jednog od najlepših Mihinih golova\nU ovima danima bez fudbala red je da se sećamo nekih ranijih utakmica a peti april je bio jedan od nezaboravnih dana za ljubitelje fudbala sa ovih prostora.\nPetog aprila 2011. godine imali smo gostovanje Šalkea na "Đuzepe Meaci".\nInter je bio branilac titule Lige šampiona u četvrtfinalu su igrali protiv nemačkog Šalkea. Samo dva minuta je trebalo Dejanu Stankoviću da postigne jedan od najlepših golova u elitnom takmičenju ikada.\nSadašnji trener Crvene zvezde je sa pola terena dočekao Nojerov odbijanac i volejom smestio loptu iza Nemca.\nInter i pored odličnog gola Stankovića nije uspeo da slavi na pomenutoj utakmici, Šalkea je slavio u Milanu sa 5:2 da bi u revašu slavili sa 2:1 i otišli dalje u polufinale.\nNiko više i ne pamti rezultat, već samo gol i to zahvaljujući neverovatnom Dejanu Stankoviću!


PRESEK - Rešenja o rušenju: Građani ne treba da brinu - Magazin Pressek\nRešenja o rušenju: Građani ne treba da brinu\nKada građani dobiju rešenja o rušenju, to ne znači da će njihov objekat biti srušen, već da je objekat ušao u postupak ozakonjenja\nBy Izvor: tanjug, foto: pixabay/hans Utorak, 8. avgust 2017.\nGrađani koji su u postupku ozakonjenja svojih objekata dobili rešenje građevinskih inspektora o rušenju ne treba da brinu, jer to ne znači da će njihov objekat biti srušen nego da je objekat ušao u postupak ozakonjenja i da se to rešenje neće sporovoditi do pravnosnažno okončanog postupka ozakonjenja.\nPomoćnica ministra građevinarstva, saobraćaja i infrastruktre Darinka Đuran za Tanjug je objasnila da u drugoj fazi postupka ozakonjenja građevinski inspektori po sili zakona donose takozvana rešenja o rušenju, a da takvo rešenje pre svega znači da je njihov objekat vidljiv na satelitskom snimku.\n- Poruka svim građanima jeste kada dobiju rešenja o rušenju na osnovu Zakona o ozakonjenju ne znači da će njihov objekat biti srušen, kaže Đuran.\nU tim rešenjima o rušenju taksativno je navedeno šta treba građanin dalje da preduze da bi konačno svoj porodični i stambeni objekat ozakonio.\nU njemu je navedeno da je objekat pre svega vidljiv na satelitskom snimku, potom je navedeno šta od tehničke dokumentacije treba da dostavi, kako da dokaže svoje imovinsko pravne odnose i koju taksu treba da plati.\nZakon je, navodi Đuran, prvi put predvideo minimalnu taksu za ozakonjenje, koja je za porodične i stambene objekate do 100 metara kvadratnih svega 5.000 dinara, od 100 do 200 metara kvaratnih 15.000 dinara, i za veće od toga 20.000 dinara, dok je samo za komercijalne objekte određene površine predviđena najveća taksa od pola miliona dinara.\nMinistarstvo je, kaže, svojim uputstvima dalo određene mogućnosti da se i za pomoćne i ekonomske objekte, kada su na istoj katastraskoj parceli, plati samo jedna taksa od 5.000 dinara.\n- Na teritoriji Srbije do ovog trenutka doneto je oko 90.000 rešenja građevinskih inspektora, i više od 80.000 rešenja o ozakonjenju. Ne mogu da kažem da smo zadovoljni, ali da kažemo da imamo velike pomake, navela je Đuran.\nU januaru 2017. godine bilo je svega 30.000 donetih rešenja o ozakonjenju, a polako se približavamo broju od 100.000 donetih rešnenja o ozakonjenju.\nŠto se tiče rešenja građevinskih inspektora, do ovog trenutka je doneto oko 800.000 rešenja, ministarstvo je svim jedinicama lokalnih samouprava dalo rok da do kraja avgusta 2017. donesu rešenja za svih 1,6 miliona popisanih objekata.\nDnevno po 40 rešenja o rušenju\nPredstavnici ministarstva su, podseća Đuran, stalno na terenu i resorno ministarstvo je dalo kvote svim jedinicama lokalnih samouprava, svakoj pojedinačnoj opštini i gradu, da moraju dnevno po svakom građenvinskom inspektoru i zaposlenom da donesu 40 rešenja o rušenju.\nPreporuka ministarstava lokalnim samoupravama, kako navodi Đuran, jeste da ta sredstva ulažu u razvoj komunalne infrastrukture i lokalne putne infrastrukture da bi upravo ti građani koji su ozakonili svoje objekte dobili adekvantne uslove za život.\n- U okviru treće faze, koja će trajati u naredne tri godine, biće pružena pomoć svim građanima i opštinama i gradovima da reše one složene imovinsko-pravne odnose sa kojima se suočavamo kada govorimo o ozakonjenju i da im na neki način stvorimo uslove da zaista sve svoje porodične i stambene objekte u kojima žive konačno ozakone, kaže Đuran.


Petković: Kurtijeva navodna želјa za dijalogom je obmana i laž - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Petković: Kurtijeva navodna želјa za dijalogom je obmana i laž\nPetković: Kurtijeva navodna želјa za dijalogom je obmana i laž\nDanas je postalo kristalno jasno da je čitava navodna želјa Alјbina Kurtija za dijalogom najobičnija laž i obmana, jer čini sve da opstrukcijama i ucenama poništi i svaku mogućnost pregovora i dogovora.\nZvanični Beograd neće pristati ni na kakva jednostrana tumačenja ili pokušaje revidiranja Briselskog sporazuma, što danas iza leđa Miroslavu Lajčaku i Metjuu Palmeru najavlјuje Alјbin Kurti.\nTome služi i Kurtijeva današnja najava da ZSO ne može biti formirana, čime se direktno krši, ne samo Briselski sporazum iz 2013. godine, nego i svaka mogućnost dogovora.\nZvanični Beograd će dosledno insistirati na formiranju Zajednice srpskih opština, onako kako je dogovoreno pre osam godina u Briselu - kao obliku institucionalnog organizovanja srpskog naroda na Kosovu i Metohiji, sa jasno utvrđenom nadležnošću, strukturom i cilјevima, koji su dodatno potvrđeni i usvojeni Sporazumom o opštim principima iz 2015. I tu pregovora nema.\nOčekujem da se Evropska unija, kao posrednik u dijalogu, jasno opredeli prema ovakvim jednostranim tumačenjima Prištine. Kako je moguće da se postigne bilo kakav novi sporazum sa Prištinom, ako danas svedočimo otvorenom kršenju i negiranju svih do sada postignutih dogovora?\nJoš jednom ističem da Beograd ostaje posvećen dijalogu kao jedinom mehanizmu za pronalaženje kompromisnog rešenja, ali neće biti nemi učesnik u monologu jedne pregovaračke strane, već će dosledno, argumentovano i snažno insistirati na ispunjenu svega do sada dogovorenog, kao preduslovu dalјih razgovora u cilјu normalizacije odnosa sa Prištinom.


Radovanović u žiriju u Hamburgu | Boom93\nZvanično preminulo još 12 osoba, zaraženo još 279 ljudi\nFakulteti u Beogradu spremni za onlajn nastavu od jeseni\nHolivudske zvezde snimile film o velikom srpskom naučniku\nRadovanović u žiriju u Hamburgu\n7. juna 2011.\nSrpski reditelj Goran Radovanović biće predsednik žirija na Međunarodnom festivalu kratkog filma u Hamburgu, koji se održava od 7. do 13. juna.\nTom prilikom Radovanović će studentima filmskog odseka HFBK, čiji je profesor Vim Venders, održati master klas i prikazati svoje debitantsko igrano ostvarenje "Hitna pomoć". Premijera novog Radovanovićevog filma, prve srpsko-kubanske filmske koprodukcije, pod nazivom "Uz Fidela do kraja" biće održana u okviru festivala "Cinema City" u Novom Sadu. Ovim filmom 19. juna biće otvorena sekcija dokumentarnih filmova pod nazivom "Democracy Export/Import".\nAutorska prava koče umetnost\n“Pomračenje” dobilo većinu nagrada\n„Platforma“ – Svet na raskršću\n„Nevidljivi život“ pobednik Festa, Goran Bogdan nagradu posvetio Glogovcu\nPremijera novog filma o Džejmsu Bondu odložena zbog koronavirusa\nNovi film o Bondu biće najduži u istoriji franšize


Zeman: Nije Putin lud da napadne 10 puta jači Zapad – BiGportal.ba\nPredsednik Češke Miloš Zeman ocenio da je Evropa stabilna bez obzira na utisak koji izazivaju mediji jer Rusija nije luda da napadne 10 puta jači Zapad.\nPrema njegovim rečima, za Evropu bi pretnju mogli da predstavljaju samo islamski teroristi ako uspeju da se u nju infiltriraju u većem broju.\n“Čitao sam nekoliko statistika kako izgleda ruski vojni budžet u preračunu na dolare i to je jedna desetina američkog vojnog buddžeta, otprilike može da se uporedi sa britanskim. Drugim rečima, Rusi bi bili ludi da kada imaju deset puta manje izdatke za naoružavanje i armiju napadnu 10 puta jačeg protivnika”, kazao je sinoć Zeman u redovnom nedeljnom intervjuu za privatnu češku televiziju TV Barandov.\nČeški predsednik odbio je analize i komentare da situacija u Evropi i previranja podsećaju na vreme uoči Prvog svetskog rata a nemačku kancelarku Angelu Merkel označio je za vrlo uspešnu i iskusnu političarku bez obzira na, po Zemanovom mišljenju, grešku da je otvorila vrata imigrantima, ali greške se, kako je naglasio, dešavaju i najiskusnijim političarima.\n“Evropa je veoma stabilna. Čega bih se plašio – infiltracije džihadista, znači većeg broja terorističkih napada u evropskim zemljama ali to je nešto sasvim drugo od rata”, rekao je Zeman.\nDa spreči tu jedinu realnu pretnju Evropa bi po oceni češkog predsednika morala da napravi bedem na svojim granicama.\n“Evropa bi pre svega trebalo da ojača zaštitu svoje spoljašnje granice. Što još uvek ne radi. Ima organizacija, zove se Fronteks, ali ona je pomalo komična, poput armije iz operete koja za hiljade kilometara granica ima 15.000 ljudi. Gradonačelnik Beča mi je govorio da samo on u Beču ima više od 15.000 policajaca. Kao drugo, morali bi se deportuju u najmanju ruku oni koji nisu dobili azil a, usput, oni su većina, što se malo zna”, rekao je Zeman.\nTreća mera koja bi po mišljenju češkog predsednika zaštitila Evropu od te jedine pretnje jeste ekonomska i infrastrukturna pomoć zemljama iz kojih izbeglice i imigranti dolaze i da Evropa u tim zemljama otvori izbegličke logore ili prijemne, tzv. hot spot centre za registraciju izbeglica.


Sonja Radojković, klavir, Dom oružanih snaga BiH – JU BKC KS\nSonja Radojković, klavir, Dom oružanih snaga BiH\nPost published:24. Jula 2018.\nU okviru festivala „Baščaršijske noći“ nastupiće pijanistkinja Sonja Radojković, u srijedu, 25. 07. u 21 sat, u Domu oružanih snaga BiH.\nUlaz na klavirski recital je slobodan.\nSonja Radojković je koncertni pijanista i professor na Fakultetu Muzičke Umjetnosti u Beogradu kao i na Muzičkoj akademiji u Istočnom Sarajevu i Sarajevu. Bila je gostujući profesor na osnovnim, master i doktorskim studijama, na Univerzitetima muzike, kao sto je: u Singapuru Yong Siew Toh Konzervatorijum, u Kanadi u Winnipegu na Manitoga Univerzitetu, na Novom Zelandu, na Konzervatorijumima u Dunedinu i Wellingtonu, u Francuskoj na Kansom Konzervatorijumu itd.\nSonja ima intenzivnu međunarodnu karijeru. Svake godine nastupa po Evropi, a svake druge odlazi na dalja putovanja u Aziju, Okeaniju, USA, Kanadu. Svira u prestižnim salama, kao što je Operska kuća u Oslu, gde je održala koncert u okviru ceremonije otvaranja, zatim Domkirke u Geteborgu i mnoge druge. Snimila je nekoliko CD-ova, između ostalih 2 za PGP RTS, Uniju kompozitora Grčke, diskografsku kuću na Novom Zelandu.\nPored klasičnog repertoara svira djela savremenih autora, koja izuzetno voli, počevši od kompozitora sa prostora bivše Jugoslavije, do stranih. Mnogi kompozitori su svoja djela posvetili njoj, od solo komada, sonata do klavirskih koncerata. Jedan od CD-ova snimljenih na Novom Zelandu je i novozelandskog kompozitora grčkog porijekla Džona Psatasa, koji je pisao muziku za otvaranje Olimpijade u Atini.\nDobila je najbolje recenzije od najpriznatijih kritičara, pa je tako Liberman rekao za Sonju da je spoj “vulkanskog temperamenta i nježne slovenske duse”…..\nPredstavnik je ruske pijanističke škole, što je rezultiralo završetkom magistrature na Konzervatorijumu Čajkovski u Moskvi, sa samo 22 godine. Završila je jos jednu magistraturu iz iste oblasti i u Beogradu na FMU paralelno. A osnovne studije je zavrsila isto na FMU u Beogradu, sa nepunih 19 godina.\nIma svoj festival u Hrvatskoj na ostvru Hvaru, gdje je umjetnički dirkektor. Svake godine jedan koncert daje najboljim studentima sa prostora bivše Jugoslavije jer joj je želja da pomogne mladim studentima da žive na pozornici i uputi ih u tajne javnog nastupa.


Fudbal na Apeninima: Napoli i Juventus obećavaju spektakl na San Paolu! - Meridianbet Vesti\nItalija Author:\tBudimir Svilar - 02/04/2017\nNe zna se šta će biti uzbudljivije na utakmici Napoli – Juventus: da li rezultat okršaja dva potpuno drugačija pristupa fudbalu, ili rekacija domaćih navijača na pojavu nekada omiljenog, a sada omrznutog Gonzala Iguaina.\nTek se negde u senci prva dva sloja priče koja će se u nedelju uveče odigrati na stadionu San Paolo u Napulju, krije nada Rome da bi domaći mogli da savladaju Staru damu i bar donekle učine zanimljivijom prvenstvenu trku u Kalču, koja je već godinama u ovo doba uglavnom već rešena!\nDo kraja je ostalo još devet kola, pa je i prostor za grešku sve manji, kako za Napoli koji se trudi da prestigne Vučicu na drugom mestu i izbegne nezgodne kvalifikacije za Ligu šampiona, tako i za Juventus da ne dopusti bilo kakve eventualne komplikacije.\nNajbolje od svega, osim možda za spomenutog Argentinca, je to što ove ekipe za samo nekoliko dana očekuje i revanš meč Kopa Italija, koji se takođe igra u Napulju!\nJuventus očekuju i obaveze u Ligi šampiona gde mu je u četvrtfinalu protivnik Barselona, ali Masimilijano Alegri nema razloga da bude zabrinut posle perioda u kome je njegova ekipa zabeležila osam pobeda u prethodnih devet ligaških utakmica. Razlozi za bezbrižnost takođe leže i u činjenici da su mu svi fudbaleri zdravi, osim Marka Pjace koji je povređen.\nNapoli je ove sezone u Seriji A postigao čak 68 golova, od koji su 20 delo Belgijanca Drisa Mertensa, a 10 Lorenca Insinjea. Njih dvojica će i ovoga puta predvoditi napad svoje ekipe, uz podršku nezaobilaznog Hozea Kalehona.\nTreba podsetiti da je Napoli od Juventusa izgubio samo jednu od prethodnih devet ligaških utakmica na San Paolu. Da li će i ovoga puta najbolji napad moći da otključa najbolju odbranu u Seriji A? Predlog za tip je GG uz dodatak da nema pobede gosta, a Meridianbet kvote pogledajte ovde.\nTags:Gonzalo Iguain, Juventus, kvote, Meridianbet, Napoli, San Paolo, Serija A, Stara Dama, tip


Србија да 2020. постане чланица ЕУ | Socijalistička partija Srbije\nSrbija da 2020. postane članica EU Vesti\nMinistar spoljnih poslova Grčke Evangelos Venizelos i premijer Ivica Dačić izrazili su nadu da će Srbija za kratko vreme ispuniti kriterijume i da će 2020. postati članica Evropske unije, pri čemu je Venizelos obećao da će njegova zemlja tokom predsedavanja EU učiniti sve da Srbija otvori što više poglavlja. “Mi ćemo učiniti sve, iako je predizborna kampanja u toku, da Srbija ne zaostaje u procesu evropskih integracija i reformi koje treba da sprovede, kao i u dijalogu sa Prištinom”, rekao je Dačić na zajedničkoj konferenciji za novinare sa Venizelosom. On je istakao da Srbija želi da do 2018. ispuni sve tehničke preduslove i kriterijume kako bi 2020. mogla da postane članica EU.\n“Mi ćemo učiniti sve, iako je predizborna kampanja u toku, da Srbija ne zaostaje u procesu evropskih integracija, a to znači da izbori ne ostave traga u procesu pridruživanja i reformi koje Srbija treba da sprovede, i, naravno, u dijalogu s Prištinom”, poručio je Dačić. On je ponovio da Srbija želi da do 2018. godine ispuni sve tehničke preduslove i kriterijume kako bi 2020. mogla da postane članica EU. Dačić i Venizelos su se složili da Srbija i Grčka imaju izuzetno dobre i bliske odnose, a premijer Srbije je ocenio da je Grčka “možda najveći prijatelj Srbije u EU” i izrazio je zahvalnost Atini na razumevanju i podršci koju je uvek pružala Beogradu.


Tokio će smanjiti uvoz nafte od Teherana - Bizlife.rs\n14:20 Teheran, 12/01/2012\nJapan će preduzeti korake za smanjenje uvoza nafte iz Irana, rekao je japanski ministar finansija Jun Azumi.\n“Želimo da preduzmemo planirane i konkretne korake da smanjimo uvoz nafte iz Irana, koji sada iznosi oko 10 odsto”, rekao je Azumi nakon sastanka sa američkim ministrom finansija Timotijem Gajtnerom u Tokiju.\nGajtner je trenutno na turneji u Aziji pokušavajući da dobije podršku Kine i Japana za oštrije sankcije za iransku naftnu industriju kao odgovor na nuklearni program te zemlje.\nTokom boravka u Kini Gajtner je apelovao da Kinezi značajno smanje uvoz nafte iz Irana, ali nije dobio istu podršku. Gajtner je pohvalio odgovor Japana na napore međunarodne zajednice da poveća pritisak na Iran zbog nuklearnih ambicija te zemlje.\n“Cenimo podršku Japana koji je stao uz nas i međunarodnu zajednicu”, rekao je on.\nZapadne nacije veruju da Iran, koji je već na udaru velikog broja međunarodnih sankcija, pokušava da izgradi tajni nuklearni program, ali Teheran insistira da mu je nuklearna energija potrebna samo za civilne svrhe.\nGajtner je dodao da Iransku centralnu banku treba isključiti iz svetskog finansijskog sistema, a prihode Irana od izvoza nafte treba smanjiti.\nMeđunarodna agencija za atomsku energiju /IAEA/ potvrdila je u ponedeljak da je Iran započeo proces obogaćivanja uranijuma na nivo od 20 odsto u nuklearki Fordo.


Stojaković pogađao kao u Kingsima i vodio Dalas do pobede\nPeđa Stojaković je na mestralan način iskoristio šansu u drugom meču plej-ofa Zapadne konferencije, postigavši 21 poen u pobedi Dalasa od 101:89 nad Portlandom. Uspešan je ponovo bio Boston protiv Njujorka - 96:93 uz bravure Garneta, dok je Orlando došao do 1-1 u seriji sa Atlantom pobedom od 88:82.\nDalasu, međutim, nije bilo lako da dođe druge pobede u nizu nad Trejl-Blejzersima koji su vodili skoro čitavo prvo poluvreme. No, kada je Peđa namestio nišanske sprave, Džejson Kid mu se pridružio (18 poena), a Dirk Novicki zaigrao najbolje kada je najpotrebnije (14 od svoja 33 poena postigao u poslednjoj četvrtini), Maveriksi su uspeli da dođu do trijumfa. U tome im je, svakako, doprinela sigurno, možda bi se pre moglo reći iskusna igra u napdadu - koji nije dozvolio sebi luksuz da izgubi loptu ni jedan jedini put u poslednjih 28 i po minuta igre.\nPortlandu ostaje nada da će posle poraza od sedam, odnosno 11 poena razlike u gostima pružiti za nijansu bolje partije pred svojom publikom koja će moći da na delu vidi Oldridža (24 poena, 10 skokova u drugom meču sa Dalasom) i ostatak Trejl Blejzersa koji su najavljivali da bi mogli da prebrode makar prvu prepreku u plej-ofu.\nSa druge strane, dok Predrag Stojaković rešeta protivničke mreže, Nenad Krstić sve više vremena provodi na klupi za rezerve dok se igra Bostona odvija. U prvom meču plej-ofa protiv Niksa kapiten naše košarkaške reprezentacije odigrao je nepunih pet minuta, a ovoga puta - sekund manje od tri minuta. Naravno, bez statističkog učinka.\nNije se proslavio ni oporavljeni Džermejn O'Nil (dva poena za 20 minuta) zbog kog se Krstić preselio na klupu za rezerve, ali je zato Kevin Garnet izrastao u junaka "Kelta" u drugom meču ove serije. On je 14 sekundi pre kraja pogotkom doveo Seltikse u vođstvo, a onda je četiri sekunde pre poslednjeg zvuka sirene oduzeo loptu rivalima i tako im zapečatio sudbinu u ovom meču.\nNjujorčani su bili "tvrd orah" iako nisu ogli da računaju na povređenog Čonsija Bilapsa, kao ni na Amarija Stodemajera u drugom poluvremenu zbog bolova u leđima, mada bi obojica mogla da se nađu u ekipi u petak, kada se ova serija nastavlja u "velikoj jabuci". Karmelo Entoni je stoga predvodio Nikse, no njegova 42 poena nisu bila dovoljna da se na kraju dođe do uspeha protiv Bostona za koje je Rejdžon Rondo ubacio 30 poena, od čega 14 u prvoj četvrtini, dok je Garnet završio meč sa 12 poena i deset skokova.\nOrlando je došao do izjednačenja protiv Atlante (1-1), a u pobedi od 88:82 najbolji utisak ostavio je Dvajt Hauard sa 33 poena i 19 skokova. Atlanta je ovoga puta svedena na samo 39% uspešnosti šuta, ali nije odustajala sve do finiša, naročito nakon što joj niko nije davao šanse kada je Orlando poveo sa 11 poena razlike pred poslednju četvrtinu. Ipak, Houksi, čiji je najbolji igrač bio Džoš Smit sa 17 poena, nisu uspeli da slome otpor Orlanda koji je uspeo da u završnici sačuva prednost i pored velikog naleta rivala.


Mira Stevanović foto Privatna arhiva\nMiri Stevanović, izvršnoj direktorki firme "Yunycom", svakako se isplatilo. Ona je organizovala radionice svojim zaposlenima sa lajf koučom. To je, kaže za "Blic", posredno dovelo do rasta prodaje od 12 odsto u ovoj godini. Stevanović rast pripisuje "osvešćivanju i spoznaji sposobnosti kod zaposlenih i mogućnosti da ih iskoriste na najbolji način".\n- Rezultati koje smo postigli se pre svega ogledaju u poboljšanoj komunikaciji među zaposlenima, razumevanju i usmeravanju fokusa na zajednički cilj. Jedna od važnih tehnika koju smo naučili je kontrola emocija i pretvaranja negativnih emocija u pozitivne – istakla je Stevanović.\nŠest ljudskih potreba\nNjena firma bavi se uvozom, izvozom i distribucijom medicinske opreme, dijagnostičkog materijala i kozmetičkih proizvoda i usluga. Radnici su sa lajf koučom Ljiljanom Jagodić kroz radionice radili na prepoznavanju šest osnovnih ljudskih potreba, a to su potreba za sigurnošću, za ljubavlju i povezanosti, za značajnošću, za raznovrsnošću, za ličnim razvojem i za doprinosom kolektivu.\nFoto: Ljiljana Jagodić / RAS Srbija\nJagodić kaže za "Blic" da je u proseku potrebno oko pet-šest razgovora kako bi se čovek “pokrenuo i osvetlio”, ali da se po njenom iskustvu itekako isplati potražiti pomoć.\nKako kaže ekonomista Dušan Uzelac, manje firme koje žele da napreduju sve više koriste ovaj program kao jedini put razvoja.\nPut razvoja je kroz zaposlene\n- Morate obučiti ljude da biste postali veća kompanija. Sve firme koje imaju razvijene ljudske resurse biće okrenute praćenju ovog trenda i ulaganju u razvoj ličnosti svojih zaposlenih, jer zadovoljni zaposleni je najvredniji zaposleni. Banke dosta investiraju u to, kao i kompanije sa 50 do 100 zaposlenih – kaže za "Blic" ekonomista Dušan Uzelac.\nKad zaposleni ne žele lajf-koučing\nKako kaže Miroslav Živković, trening direktor u firmi "Methodes – Franklin Convey", cena razgovora sa lajf koučom može dostići cifru od 300 evra, ali čak 70 odsto zaposlenih koji su izabrani za taj program ne žele to.\n- Kompanije omogućavaju koučing kako bi usavršile svoje najbolje zaposlene, ali uspeh zavisi samo od toga da li će se rad sa trenerom prihvatiti. Kada se prihvati ova pomoć, ljudi počnu da se razumeju, uspešniji su i posvećeniji, a samim tim i posao ide bolje. Opis kompanije da je prošla lajf koučing zadovoljava formu, ali ako je rezultat nikakav onda su te pare bačene – priča Živković.\nPsiholozi smatraju da se prethodno ipak treba upoznati sa što više njih.\n- Razlika u ceni, kao i dolazak po preporuci ne mora da znači da će nekome lajf kouč odgovarati. Bitno je da ste posle razgovora na bilo kakvom dobitku. Da bi se u lajf kouča imalo poverenja, to bi trebala da bude osoba koja ima formalno obrazovanje za rad sa ljudima, završen fakultet društvenih nauka na smerovima psihologije, sociologije, teologije, kako bi nakon toga mogao da upiše dodatnu psihoterapijsku edukaciju – priča Radmila Grujčić.


Stefanović:Zašto Ðilas sve najgore govori o EU – Studio B\nStefanović:Zašto Ðilas sve najgore govori o EU Tanjug\nObjavljeno: 27.06.2020. 14:36 Izmenjeno: 27.06.2020. 14:36\nOn je tako reagovao na najnovije optužbe Stranke slobode i pravde upućene SNS i Aleksandru Vučiću, kojima se dovodi u pitanje podrška građana koju su dobili na izborima, ali i saradnja sa EU.\n„Poruku o nazovi idejama Dragana Đilasa i njegove interesno formirane skupine više puta je poslala i Evropska unija, jasno ih ocenjujući kao sa demokratijom nespojivim“, rekao je Stefanović.\nOn dodaje da Ðilas, vođen ličnim interesima, od tada, kako kaže, kroz reči Mlađana Đorđevića i Boška Obradovića govori sve najgore o EU i vrednostima koje zastupaju narodi Evropske unije.\nEvrope se, primećuje, Ðilas seti samo onda kada čuje da pojedini evroposlanici govore loše o Srbiji i takav mu se narativ uvek dopadne, te podseća da je reč o čoveku u vreme čije vlasti Srbija nije ni mogla da počne pristupne pregovore sa EU zbog bezakonja i nedemokratskog ambisa.\n„Podsećam ga, i to pre svega zbog građana Srbije, da EU jeste smatrala da je Srbija najkorumpiranija zemlja u celoj Evropi, ali u vreme kada je bilo moguće da jedan direktor Narodne kancelarije predsednika Republike, ministar, gradonačelnik i visoki partijski funkcioner bude istovremeno i najbogatiji čovek u ovom delu Evrope, a njegovo bogatstvo stečeno isključivo kroz uzimanje novca građana Srbije“, kaže Stefanović.\nOn ističe da je iz Srbije u vreme Ðilasove vlasti odlazilo i do 100.000 ljudi godišnje, jer nisu videli nikakvu perspektivu u zemlji, jer su fabrika zatvoriti na dnevnom nivou i više ljudi ostajali bez posla.\n„Za razliku od svega što su radili i rade Dragan Đilas i njegovi saradnici, Aleksandar Vučić svojom državničkom politikom, boreći se istovremeno za nezavisnost Srbije i njenu suverenost u odlulučivanju i hrabro ulazeći u rešavanje problema koje nam je Đilasova vlast ostavila u amanet, stvara od Srbije zemlju u koju se konačano njeni građani iz inostranstva vraćaju i planiraju da u njoj stvaraju budućnost za svoju decu. Zemlju u kojoj svi imaju jednake šanse i u kojoj su rezultati merljivi i vidljivi svakom građaninu Srbije“, poručuje Stefanović.\nU današnjem saopsttenju Stranke Slobode i pravde tvrdi se da je navodni neuspeh na izborima Vučić pokušao da sakrije novim lažnim obećanjem kako će se pregovori sa EU završiti do 2024 godine.\nOn je ponovio poznate optužbe da Srbija je zvanično najkorumpiranija zemlja u Evropi, da njeni građani imaju najniže plate u Evropi, povezujući to sa podatkom da u Srbiji svake godine umre za 40. 000 više nego što se rodi, odlaskom ljudi uz konstataciju da Vučić „ne vodi Srbiju ka EU već ka nestajanju“.


Windows 11 donosi poboljšanje performansi za sve računare • Radio Puls Luxembourg\nHome IT Windows 11 donosi poboljšanje performansi za sve računare\nZvanično predstavljanje operativnog sistema Windows 11 je za manje od mesec dana. Tada će novi operativni sistem izaći iz beta verzije, a korisnici koji ispunjavaju uslove moći će da nadograde svoje uređaje.\nMeđutim, hardverska zahtevnost nije jedina stvar koja će poboljšati performanse. Microsoft je napravio nekoliko fundamentalnih promena u načinu rada Windows 11 kako bi poboljšao celokupno iskustvo, objasnio je u novom videu da Microsoftov potpredsednik za upravljanje u kompaniji Steve Dispensa.\nPrevious articleŠta nam se dešava dok spavamo\nNext article“Toma” 18. i 19. septembra u bioskopima Kinepolis u Luksemburgu, Briselu i Antverpenu


Doktor stomatolog - Bel Medic\nBEL MEDIC Opšta Bolnica, već 26 godina posvećena je lečenju dece i odraslih; prva je privatna bolnica u Srbiji akreditovana prema najvišim evropskim standardima kvaliteta.\nPruža usluge visokog kvaliteta i brzu medicinsku pomoć celoj porodici, 24 sata dnevno, 365 dana u godini. Nalazi se na šest lokacija u Beogradu, a uz lekarske i stomatološke usluge obavlja i kućne posete (0 – 24h) i sanitetski prevoz pacijenata kompletno opremljenim ambulantnim vozilima, u zemlji i inostranstvu. Bel Medic ima oko 500 stalno zaposlenih i preko 500 eminentnih konsultanata.\nVII-2 stepen stručne spreme – doktor stomatologije\nRelevantno prethodno radno iskustvo stomatologa\nIskustvo u stomatološkoj protetici\nZnanje engleskog jezika i poznajete rad na računaru\nLicenca za rad Stomatološke komore Srbije\nOd kandidata se očekuje uspešno snalaženje u radu na više procesa istovremeno uz dobru hijerarhiju prioriteta. Očekuje se fleksibilnost i proaktivnost u radu sa različitim profilima ljudi\nSamostalno konzervativno, protetsko i oralno-hirurško zbrinjavanje pacijenata\nPregledi pacijenata po standardima savremene stomatologije\nObavljanje sistematskih stomatoloških pregleda dece i odraslih